text:
Lis autoritâts marochinis, che di passe trente agns a ocupin il Sahara Ocidentâl in violazion dal dirit internazionâl, a vevin decidût di mandâ l’esercit par disbratâ l’incjampament: operazion che e jere stade puartade insom cun grande violence e cul impediment totâl di acès pai mieçs di informazion e pai osservadôrs internazionâi. I ativiscj saharawi, membris o vicins al moviment di liberazion nazionâl Polisario, a jerin acusâts di partignince a bande armade e di resistence aes fuarcis publichis cun consecuencis ancje mortâls. La difese e veve domandât la lôr assoluzion par vie che lis unichis provis presentadis in aule a jerin rapresentadis di declarazions verbâls che a saressin stadis otignudis cu la torture. Denant dai dubis sul rispiet dai dirits dai imputâts, diviersis organizazions pai dirits umans a àn domandât al Maroc di tornâ a celebrâ il procès, ma cheste volte denant di un tribunâl civîl e no militâr.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
01/03/13
Maroc: militants saharawi condanâts pai fats di Gdeim Izik
Lis autoritâts marochinis, che di passe trente agns a ocupin il Sahara Ocidentâl in violazion dal dirit internazionâl, a vevin decidût di mandâ l’esercit par disbratâ l’incjampament: operazion che e jere stade puartade insom cun grande violence e cul impediment totâl di acès pai mieçs di informazion e pai osservadôrs internazionâi. I ativiscj saharawi, membris o vicins al moviment di liberazion nazionâl Polisario, a jerin acusâts di partignince a bande armade e di resistence aes fuarcis publichis cun consecuencis ancje mortâls. La difese e veve domandât la lôr assoluzion par vie che lis unichis provis presentadis in aule a jerin rapresentadis di declarazions verbâls che a saressin stadis otignudis cu la torture. Denant dai dubis sul rispiet dai dirits dai imputâts, diviersis organizazions pai dirits umans a àn domandât al Maroc di tornâ a celebrâ il procès, ma cheste volte denant di un tribunâl civîl e no militâr.


c: text/html

text:
Il prefet dai Pireneus Orientâi al à informât l’istitût secondari Pompeu Fabra di El Soler / Le Soler che la aministrazion statâl francese e sotscrivarà un contrat di associazion cu la scuele, come a dî che l’istitût al sarà ricognossût in maniere uficiâl dal stât. E je la prime volte che il guvier francês al ricognòs l’insegnament secondari imersîf par catalan e si impegne a cjapânt sù une part dai coscj. Pe bressola (scuele privade che e dopre il catalan tant che lenghe veicolâr) a rivin buinis gnovis ancje des Baleârs, là che il guvier locâl al à sigurât che al garantirà pal 2009 un finanziament di 25 mil euros che a laran a cuvierzi lis spesis pal stipendi di un insegnant.
Font: Món Divers, 14/01/09

robotstxt: allowed

filter: keep


text:
Vladimir Propp
Vladimir Jakovlevič Propp (BлaдиMиp ЯkoBлeBич Пpoпп) (Sant Petersburc, 29 Avrîl 1895 – Leningrât, ai 22 di Avost dal 1970) al è stât un linguist rus.
Propp al à insegnât lenghe e leterature russe e po dopo leterature todescje inte Universitât di Leningrât. Al è stât studiôs dal folclôr e al à dedicât tancj siei studis ae investigazion dai elements des flabis popolârs.
I doi studis principâi di Propp su la composizion, sui elements e su lis lidrîs storichis e culturâls de flabe a son Morfologjie de flabe (Morfologija skazki, publicât intal 1928 a Leningrât) e Lis lidrîs storichis des contis di fadis. Intal prin studi, si propon di classificâ i diviers rams des contis popolars in mût precîs e sientific, identificant lis funzions imutabilis dai personaçs e lis lôr carateristichis fondamentâls su la fonde di une buine documentazion empiriche (cent flabis di Afanasev).
In Lis lidrîs storichis des contis di fadis, Propp si dediche ae ricostruzion de gjenesi de flabe e le met intun plui ampli contest storic e culturâl. Inte flabe e ven individuade la rapresentazion creative e pardabon popolâr di antîcs rapuarts di produzion e des corispondentis manifestazions magjichis e religjosis.
Lis sôs ricercjis lu àn puartât a formulâ chel che al è cognossût tant che Scheme di Propp, che al formalize la struture di une flabe gjeneriche.


text:
Tai USA, da 3 mês par 20€ a si puès comprâ in tai 4.363 drugstores Rite Aid, il kit dal test ADN in vendite libare. Dopo vê zontâde le salive o il cjavel o lu mandais in laboratori e par 99E o vês il risultât par fax o par e-mail. In Europe o ai cjatât bielzà chei ch'a lu comprin in Americhe e ch'a lu vendin par 199 a 268€ par internet. Forsit, come me, o no sês interessâts di savê cui ch'al é vuestri pâri o il vuestri fi a us interesse juste di sei e vonde ma secont lis statistichis, le magjorance dai test a son domandâts das feminis. Cuissà parce?:-) Bisugne dî dut. Un pêl di cûl o un di cjâf al permet ancje di savê se il vuestri frutin al si droghe o se il vuestri futûr al s'incjoche ma ancje di savê a cê maladîs ereditariis ch'a si puès vê. So vês chê di fâ un test, da vêr furlan o varês di sigûr amancul un cusin merecan ch'al puès udâus a vê mâl tal cûr tant ch'o stais ben o a vê ben tal cjâf se da cumó o scomençais a stâ mâl:-)
Adesso, se andate su internet in Europa costano dai 199 a 268€. Ma da veri italiani, avrete tutti almeno un cugino in America che vi puó aiutare ad aver mal di cuore adesso che state bene o guarir la testa se da adesso incominciate a star male:-)


text:
La propueste di un referendum su la autodeterminazion dal Sud Tirôl, fate indenant dal vicepresident dal Parlament austriac Martin Graf (FPÖ), e à tornât a impiâ lis polemichis sul argoment sei in Austrie che in Sud Tirôl. Pes istituzions e pai partîts talians la cuestion no je in discussion; ai partîts sudtirolês, invezit, la propueste no displâs, massime a chei de diestre nazionaliste. Sul argoment, dut câs, a son intervignût ancje i ladins par bocje di Albert Pizzinini, president dal moviment “Ladins Dolomites”. I ladins no son ni talians, ni austriacs – al dîs Pizzinini – e, duncje cualsisei modifiche al statût di autonomie al à di fâ i conts ancje cun lôr e al à di puartâ a di un aument dal nivel di autoguvier di cheste comunitât.
Font: Noeles, 29/07/09


text:
Ai 10 di Març, intal Palau Sant Jordi di
Barcelone denant di un public di sù par jù 7 mil personis, e je nassude la
Assemblee Nazionâl Catalane. L’obietîf principâl di chest gnûf sogjet al è chel
di slargjâ il consens pe indipendence framieç dai catalans e di rivâ, dentri
dal 2014, a celebrâ un referendum pe autodeterminazion de Catalogne. Daûr dal
statût che si è dade, la Assemblee Nazionâl Catalane e ponte a jessi une
organizazion trasversâl e no un gnûf partît politic e, par chest, e à decidût
che no podarà presentâsi aes elezions. Ae sô nassite però a jerin presints
ancje i rapresentants di diviers partîts politics (Solidaritat, ERC, CDC, UDC)
che a àn mostrât di jessi a pro o atents ae opzion de indipendence.
Il 2012, in
plui dai apontaments che a coventin par decidi lis incarghis dentri dal
moviment, la Assemblee Nazionâl Catalane e previôt di organizâ des colonis che
a scjavaçaran la Catalogne par sensibilizâ la int sul teme de indipendence e
che po a pontaran su Barcelone dulà che a parteciparan, ai 11 di Setembar, aes
celebrazions pe fieste nazionâl catalane. Il 2013 al varès invezit di viodi la
nassite de Associazion dai Comuns pe Indipendence che po, adun cu la azion dai
partîts che si impegnaran su chest front, e varès di puartâ intal 2014 al
referendum su la indipendence catalane. In câs di risultât positîf, la strade e
sarès po chê de secession unilaterâl sul model dal Cossovo. In dì di vuê i
catalans che a declarin che a votaressin pe indipendence a son il 44,6%,
cuintri di un 24,7% di contraris. Se la bataie si zuie massime su chei che no
àn ancjemò lis ideis claris, al è ancje di dî che in câs di referendum, là che
a valê a son dome sì e no, la percentuâl di favorevui ae indipendence e sarès
maioritarie. Cun di plui, intai ultins agns, al è cressût il numar di personis
– ancje tra chês che a àn o a àn vût un pês istituzionâl significatîf – che a
calcolin di insucès il model des autonomiis dal stât spagnûl e che a viodin
come uniche soluzion chê de indipendence.
Font: Avui, 10-11/03/12;
Gara, 10/03/12


text:
A
contestâ lis politichis imbastidis dal esecutîf asturian sul front
dal insegnament de lenghe proprie no son dome lis organizazions
impegnadis inte promozion dal asturian, ma ancje i sindacâts de
scuele. Intun comunicât unitari, di fat, lis organizazions sindacâls
plui impuartantis – SUATEA, Fete-UGT, CCOO Enseñanza Asturias e
Corriente Sindical d’Izquierda – a acusin il guvier asturian di
condanâ cu lis sôs sieltis l’avignî dal asturian. Sot atac la
mancjance di azions par inserî l’insegnament de lenghe proprie sul
stes plan di chês altris materiis e la propueste di curicul che e
previôt fintremai il tai di trê cuarts des oris setemanâls par
asturian intes scuelis superiôrs de comunitât. Par invertî cheste
ande e dâi fuarce al asturian, a zontin i sindacâts, la soluzion
miôr al è che di declarâlu lenghe couficiâl intes Asturiis.
Font:
InfoAsturies,
27/03/15


text:
Il
vicepresident dal Consei Nazionâl dai Rom dal Montenegro, Muhamed
Ukovic, al à acusât il guvier centrâl e lis aministrazions locâls
dal stât balcanic di no vê fat nuie par miorâ lis condizions di
vite dai rom montenegrins. Diviers comuns, par esempli, a àn za
cjapât i bêçs par miorâ la situazion abitative dai rom, ma no àn
ancjemò spindût un franc par fâlu. Il stes guvier centrâl al
varès spindût sì e no il 30% des risorsis che al à a disposizion
par chest obietîf. La situazion e je ancjemò piês pai 3 mil
sfolâts rom, scjampâts dal Cossovo ancjemò tal 1999, che a vivin
pe plui part intal cjamp di Konik, dongje Podgorica. Il Consei de
Europe al calcole “disumanis” lis condizions di vite ta chest sît
e al à metût a disposizion 3 milions di euros par cjatâ une
soluzion abitative divierse pai rom, pal moment però cence nissun
risultât.
Font:
Balkan Insight, 18/06/12


text:
La Regjon de Bretagne e la Universitât di Rennes 2 a àn sotscrit dôs convenzions par infuartî la presince dal breton e dal gallo intai cors universitaris. La aministrazion regjonâl e à investît 80 mil euros sui doi progjets che a laran indenant par trê agns. L’obietîf de prime convenzion al è chel di incressi la cuantitât di oris di insegnament di e par breton, ma ancje la cualitât de formazion, di maniere che ae fin dal percors universitari i students a sedin in stât di jentrâ daurman intal marcjât dal lavôr bilengâl che, in plui dal insegnament, al cjape dentri ancje traduzions, servizis pal public, informazion, animazion culturâl. La seconde convenzion, invezit, e je indreçade ae formazion in culture e lenghe gallo, o sei la varietât neolatine fevelade inte Bretagne orientâl. Des convenzions similârs a saran sotscritis in curt ancje cu la Universitât de Bretagne ocidentâl.
Font: Bretagne.fr, 28/12/08; Oui au breton, 28/12/08


text:
Viazut in Sicilie
Un fin di setemane lunc a Catania, par gnocis di amîs.
La Sicilie e je pardabon biele: biele compagn che si viôt tai films dal comissari Montalbano. Se un al pense che a son dome robis de television o de popagande turistiche al à di lâ jù e al pues viodi che la Sicilie e à propit chel incjant alì.
Pecjât che cambiant il svol a Rome nus àn pierdût lis valîs, nus es àn dadis indaûr dome la dì che o tornavin sù in Catalogne, la mê ancje dute rote che al somee che i vedin dât cuintri cu la machine, e cussì, invezit di viodi lis bielecis de Sicilie, o vin ancje scugnût pierdi timp a lotâ tra la sdrume di int che e jemple lis buteghis sot Nadâl e comprâsi gnûfs ducj i vistîts par lâ a gnocis.
Un libri di fonetiche furlane!
Sabide, ai 13 di Dicembar, a 17.30 li de sale Pasolini dal Palaç gnûf de Regjon a Udin, jenfri vie Sabbadini e vie Volturno, e sarà la presentazion dal libri Gramatiche Fonetiche Furlane, un repertori resonât dai fenomens fonetics che si cjatin tal complès dal sisteme linguistic furlan, par orientâsi tra varietâts e lenghe standard.
Passe 130 pagjinis che a derivin dal lavôr puartât indevant tai ultins agns te normazion de lenghe furlane.
Ae presentazion al vignarà ancje Xavier Lamuela, che za tai agns dal Otante al veve metût une fonde impuartantone te elaborazion de norme ortografiche e linguistiche dal furlan.
PS: par chei che si son stufâts di viodimi ator a presentâ i libris che mi publichin o promet che par chest an al è l'ultin!
Mi racomandi vuê dopomisdì!
Li de Sale cunvignis de Fondazion Crup, aes sîs di sere. Si presente il Dizionari: se o sês bogns sigûr che sante Luzie us al puarte (jo o soi stât avonde trist chest an, e o scugnarai comprâlu!)
Par prenotâlu: coop@serling.org o tel./fax 0432649131
Un gnûf dizionari!
Miercus che al ven ai 10 di Dicembar, a sîs di sere, li de Sale Cunvignis de Fondazion CRUP, in vie Manin 15, si presentarà il gnûf dizionari talian-furlan / furlan-talian de Serling e di Informazion furlane.
Al è il "fi" di cjarte dal DOF, il dizionari ortografic di Informazion Furlane, cumò riviodût, coret, slargjât e ordenât miôr: al à plui di 38.000 jentradis par bande, dut in grafie uficiâl e lenghe di riferiment.
Il presit intîr al è di 48 euros, ma se si prenote prime des fiestis o se si ven a cjolilu là de presentazion si lu paie dome 40 (informazions coop@serling.org , tel./fax 0432 64 91 31).
Odissee a Cerneglons
Nostalgjie
A son passâts scuasi siet mês di cuant che o sin lâts cun Luche e Pauli a Colonia Caroya.
O sin stâts là pôc plui di une setemane, ma in chei dîs a son sucedudis tantis robis che mi àn cambiât la maniere di viodi. E dopo ti coventin mês par capîlu, cun musis e vôs che ti restin simpri dentri: Claudio mi mande lis fotos dal grant campionât di more caroyense che al è a pene finît, li dal Macadam... o sint di gnûf in bocje il savôr di cjocolate e sgnape dal dolç di Ana Lia, ce bon... e tes orelis el golpear di mats intal lengaç misturât dal zûc: quaternassa! dos! siet! tutalamano!
Ator pes stradis di Barcelone i buereârs a vendin ancje camotis rustidis, ancje se ur disin moniatos, e no je une volte che no pensi a Diego, a Marcos, a Marta e Daniel, che ju pues sintî ogni setemane ancje a Onde Furlane...
Ma alc al è cambiât: la nostalgjie, il mâl dal tornâ, un mâl mugnestri. Parcè aio nostalgjie di Colonia Caroya, jo che o pues lâ in Friûl cuant che o vuei, si fâs par dî, e ben ancje chel mi mancje? Parcè vê nostalgjie di alc che, par istint o parcè che nus àn insegnât cussì, o calcolìn un Friûl pierdût, un toc dal Friûl fûr dal Friûl?
Parcè che sì: parcè che tu imparis che aromai no son pierdûts lôr, che no ju vin pierdûts nô, che a son impuartants parcè che ju ai cjatâts cence vêju pierdûts e che, compagn che pardut là che o soi lât a insegnâ, mi àn insegnât di plui lôr.
E cheste e je la vite: il viaç, la cognossince, il volê ben e chel dolôr mugnestri.
Un Friûl dome di lenghe furlane? Nancje par insium!
Alore ce propueste di politiche linguistiche si puedial fâ pal Friûl?
1) Viodût che lis soluzions nazionalistichis a talian vie (imposizion di une forme sole e scancelazion di chês altris) a son stupidis e criminâls, si à di fâ che une idee come "In Friûl si à di fevelâ dome furlan!" nancje no nassi.
2) Si podarès vê la tentazion di cjapâ une mape come chê parsore e dî: te zone blancje e je uficiâl dome la lenghe furlane, ta chê rosse dome la lenghe todescje, ta chê verde dome la lenghe taliane, ta chê blu dome la lenghe slovene. Nancje cheste no sarès une soluzion inteligjente, e sarès determinade di un conservatorisim sierât e di une pôre di chei altris (ancje se cheste pôre e ven piturade di "rispiet"): cussì cheste strategjie, che e somearès garantî la sorevivence dai diviers grups linguistics, in realtât e dividarès lis comunitâts, e zontarès confins su confins, no produsarès nissune cressite, e sarès pôc miôr dal nazionalisim impositîf che al ispirave la logjiche de soluzion 1). Alore ancje cheste idee chi si à di refudâle: il brut al è che e je la fonde de legjislazion taliane di cumò pe tutele des lenghis minoritariis, che par altris resons in ogni câs no da une tutele dignitose.
3) Vino voie di fâ lis robis ben? Vino tal cjâf un progjet di libertât e un Friûl che al torni a cjapâ sù i siei valôrs storics plui positîfs? Alore ancje se in formis e cun strategjiis diferenziadis daûr di ogni situazion, o vin di fâ in maniere che si slargji la cognossince di dutis lis lenghis feveladis in Friûl, cence complès e razisim.
Se il furlan, il todesc, il sloven e il talian, intes lôr diviersis varietâts, a son un patrimoni dal Friûl alore a son un patrimoni di ducj chei che i vivin parsore: se no cognòs e no pues doprâ ni gjoldi un gno patrimoni, ce mi covential?
Tal moment che ducj chei che a vivin in Friûl a capiran (e in câs a fevelaran, ma almancul capî al è un obietîf avonde facil) dutis cuatri chestis lenghis, cualsisei furlan al podarà fevelâ la sô lenghe e jessi capît di cualsisei bande dal Friûl e capî ce che i disin ducj chei altris furlans, ancje se la lenghe che a doprin e je divierse.
Chest al è un Friûl che al merete fat sù: un Friûl li che ognidun al capìs chei altris e al fevele ce che al vûl. Dome chest al sarà un Friûl libar.
Friûl: ce isal?
Di cuant che chest teritori al à a ce fâ cul nazionalisim talian la tindince e je stade chê di ridusi in frecuence e in dimension la nozion di Friûl: alore ve che si tache a fevelâ di concets gjeografics mai esistûts prime, che a fasin smamî il Friûl cence ricognossii nissune identitât o che i gjavin tocs, e a nassin il "Triveneto", lis "Tre Venezie", naturalmentri cu la "VENEZIA GIULIA", che ducj i volìn tant ben che mai e che daûr dal câs e corispuint dome al teritori de procincie di Triest, o ancje di chê di Gurize, o ancjemo magari di chês di Udin e Pordenon, e naturalmentri a Est e a Sud e rive fin dulà che e pues la fantasie nazionaliste talianone; ma anìn indevant, o vin ancje "Isontino" che ur permet ai gjornaliscj de RAI, dal Messaggero Veneto, dal Gazzettino e v.i. di fevelâ dal Friûl orientâl cence "ufindi" nissun (si viôt che a clamâ la int cul lôr non a àn pôre di ufindile e che ancjemò a àn tal cjâf chês bielis definizions tant che "fioi de' cani de' furlani" o "dime porco, dime can, no sta dirme mai furlan"...); e po naturlamentri la "Destra Tagliamento", magari il "Liventino", il mitic "(ricco) Nordest".
Mi disaran chescj grancj inventôrs di neogjeografie, che lis mês nozions a son indaûr, che i timps a son cambiâts che il Friûl nol covente plui, nol à sens, si à di vierzisi, no di sierâsi (cuissà parcè al somee che a vierzisi a son simpri lis sachetis de int o lis vissaris de int sassinade in vuere, intant che cui che al fâs lezions di modernitât si siere sui siei interès meschins e personâi...), ma come persone che e lavore cu lis peraulis, tra gramatichis, coretôrs e dizionaris, mi plâs di clamâ lis robis cul lôr non.
nazionalist al è nazionalist
ignorant al è ignorant
Odissee a Codroip
Cerdanya e Catalunya Nord
Vinars ai 10 di Otubar
A cinc e mieze dopomisdì, li dal auditorium de sede gnove de Regjon in vie Sabadini a Udin (devant di Onde Furlane, tant par capîsi) e sarà la presentazion de gnove version dal Grant Dizionari Bilengâl Talian-Furlan dal Centri Friûl Lenghe 2000.
Une ocasion par viodisi, par capî ben un dai plui grancj progjets di politiche linguistiche dai ultins agns e ancje par vê a gratis il cd dal dizionari, plui di dut par chei che no àn une conession tant buine e svelte e che alore no puedin tirâle jù par internet!


text:
RICETE. Parmesane “disorganiche”
Timp pe preparazion: il timp di cuei su le gridele lis melanzanis, di scjaldâ la salse (o di parecjâle, se no le vês pronte) e completâ il plat
Ingredients par cuatri personis
2 o 3 melanzanis taiadis a rondelis, un vâs di salse di pomodoro e basili (miôr se fate in cjase), 1 o 2 mozarelis, un toc di parmesan o grane in scais (par taiâlu in scais finis al va benon il spele patatis)
SI FASIN CUSSÌ
Un dai plats plui carateristics de cusine taliane in Istât e je le parmesane di melanzanis. A pat di lâ li di un ristorant, o di vê une mari, une none o un mat fanatic dai fornei che al vedi voie, tal cjaldon, di metisi par un pâr di oris a fridi lis melanzanis e po dopo a stâ plui di mieze ore denant un for impiât (une cumbinazion no cussì facile tal mês di Avost…).
Beh, vêso mai pensât a une version plui frescje, e tant plui svelte par interpretâ chest baluart de italianitât in taule, semplicementri “discomponint” i ingredients e metintju ju artistichementri tal plat, intune cumbinazion di savôrs e colôrs, ma ancje di cjalt e frêt e di un tic di gracie tal presentâju?
Provait a pensâ…. un biel plat cun ator ator une curnîs di melanzanis a le gridele, cuntun fîl di vueli di ulive e scais di grane, e tal centri dal plat un biel coput di salse di pomodoro cjalde, cun parsore une buine mozarele frede a daduts (e insom une fueute di basili).
Dut ce che al conventarès par une parmesane. Ma cuntun snait moderni, ancje un grum plui frescje e lizere, e cence sclopâ di cjalt in cusine. Provâ par crodi…
Margherita Meggy Timeus


text:
DIRITTI LINGUISTICI
NEGATI
...........
NEGATI
...........
"(...) Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.(...)
EUROFURLAN
...............
Dal sît di
EURO FURLAN
Scuele vierte. Par dut, par ducj
ma no pal furlan
Scuele vierte. Par dut, par ducj
ma no pal furlan
Al è timp di “Scuelis viertis”. Dai 15 di Zenâr ai 15 di Fevrâr si à di fâ la iscrizion dai fruts a scuele pal prossim an e par chest dutis lis istituzions scolastichis – de infanzie, primariis e secondariis di prin e secont grât – a inmanein incuintris di pueste par presentâsi ai lôr potenziâi arlêfs e aes lôr fameis.
I apontaments di cheste fate a son une ocasion pes scuelis par vierzisi e par mostrâ cemût che a son e ce che a fasin, tra struturis, risorsis e ufierte formative, servizis e altris iniziativis, intant che gjenitôrs e fruts a varessin di rivâ adore a tirâ dongje i elements che a coventin par sielzi la scuele dulà tacâ l’an scolastic 2015/2016.
Se si cjape part a cualchidun di chescj incuintris o, plui in gjenerâl, se si lei ce che al sucêt in chestis ocasions, si rindisi cont che, magari cussì no, tes scuelis dal Friûl la situazion no je par nuie biele.
Al è emblematic ce che al è sucedût cualchi dì indaûr a Pordenon, là che une dirigjente scolastiche, cence pudôr e cence rispiet pes leçs e pai dirits linguistics, e à dit a clâr ai gjenitôrs di no domandâ l’insegnament di furlan e par furlan, parcè che nol covente e al robe timp a chês altris materiis.
La “performance” di une “civil servant” – lu scrivìn par inglês, parcè che cussì al è plui “cool” – che e propon une violazion di dirits di fonde, cu la scuse che si varès di cambiâ l’orari complessîf, e salacor si svante di no meti in vore une leç statâl e une regjonâl, che a divegnin di un principi di fonde de Costituzion, si comente par so cont. Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.
Magari cussì no, chel di Pordenon nol è un câs isolât. Al baste lei l’articul dal cuotidian locâl che al à dât fûr la notizie. No dome parcè che al pant une cierte sodisfazion (‘nomen omen’?) pe cjolte di posizion de dirigjente e al palese grampadis di disinformazion ideologjiche cuant che al fevele di «materia che nessuno di fatto richiede» (dulà?? parcè??) e di «beçonons» (cuâi? trops?) metûts de Regjon pal furlan «mentre per gli insegnamenti di base il Ministero tende sempre più a contrarre risorse, soprattutto in termini di docenza». Ma ancje pe realtât che al descrîf, stant che al marche – nancje che e fos une robe juste e normâl – che «quando ci si reca in segreteria per iscrivere i bambini a scuola, è lo stesso personale a dissuadere i genitori dal presentare la richiesta».
Cui che al à fîs in etât di scuele al sa che cheste tindince si le cjate ancje inaltrò, sei tra i dirigjents e i insegnants che tra i funzionaris di segretarie, che evidentementri a ricevin istruzions di cheste fate de bande dai lôr sorestants.
Al sucêt ancje di ca de aghe. Sabide stade, par esempli, un nestri amî al è lât intune scuele medie di Udin, par un apontament di “Scuelis viertis”.
Nus à contât di une presentazion bielonone: un biel powerpoint, bielis fotos, descrizions sioris di cors, servizis e altris ativitâts plui o mancul speciâls (lenghis forestis, musiche, gjitis, concors…) e une insistence sei sul schermi che tes peraulis des insegnantis tal marcâ i principis e indreçaments di fonde de scuele e de sô azion didatiche e formative, a tacâ dal bon acet, dal dialic interculturâl, dal rispiet de diversitât, dal rapuart cul teritori e de legalitât.
Une presentazion cussì sflandorose che al nestri amî i veve vignude gole no dome di notâ so fì ma ancje di notâsi lui ta cheste scuele cussì biele e cussì juste!
Un altri gjenitôr, però, si veve inacuart che al mancjave alc e al domandave alc in cont de lenghe furlane, stant che no le veve sintude o viodude di nissune bande. La rispueste e je stade sù par jù cheste: «il furlan nus al domandin in pôcs, cussì no lu proviodìn parcè che se al fos o varessin di taiâ fûr une ore di pueste e ridusi cualchi altre ativitât».
Ce si puedial dî? Un altri biel (????) esempli di “(im)moral” “(dis)suasion”…, “in English, of course”!
O ben, par talian: “alla faccia dell’accoglienza, del dialogo interculturale, del territorio, del rispetto per la diversità e della legalità”!
EUROFURLAN
.............
.............
Legge 23 febbraio 2001 nr. 38
ART. 23.
(Integrazioni alla legge 15 dicembre 1999, n. 482, in materia di tutela penale delle minoranze linguistiche)
1. Dopo l’articolo 18 della legge 15 dicembre 1999, n. 482, e’ inserito il seguente:
"Art. 18-bis. - 1. Le disposizioni di cui all’articolo 3 della legge 13 ottobre 1975, n. 654, e successive modificazioni, e dal decreto-legge 26 aprile 1993, n. 122, convertito, con modificazioni, dalla legge 25 giugno 1993, n. 205, si applicano anche ai fini di prevenzione e di repressione dei fenomeni di intolleranza e di violenza nei confronti degli appartenenti alle minoranze linguistiche".


text:
Ben po, cui lu varessial mai dite di viodi la Udinese vinci sîs voltes di file...
Robis di no crodi. Soredut parcè che îr in cierts moment a chei de gjeriatrie... ehm, scusait, a chei dal Milan, i àn dât lezions di balon.
E pôc impuarte se chei coions de rai a disin dome che il Milan al à pierdût e che a somee che di chê altre bande dal campo al no stedi stât nissun...
Se o vês viodût la partide o savês.
Ve chi il cartel che i mei a vevin puartât îr al Stadi, e pôc plui sot chel che a vevin puartât dôs domenies fa.
Jo a l'Europe no sai se o rivìn, parcè che la Rome une altre partide la vinç, ma no si sa mai, e po e je simpri une sodisfazion...
Fuarce Udinese, che al à reson Sanchez: il prossin an bisugne provâ il scudet! :)
E velu chi su la pagjine dal Gazetin :)


text:
Lis
elezions politichis che si son tignudis ai 12 di Mai in Bulgarie a àn
dât la maiorance relative (31% des preferencis) al partît di centri
diestre GERB vuidât dal ex prin ministri Boiko Borisov, che si è
plaçât denant dai socialiscj par plui o mancul il 4% dai vôts.
Dome altris doi partîts a àn rivât a passâ il soiâr dal 4% che
al permet di jessi rapresentâts in Parlament, o sei il Moviment pai
Dirits e pes Libertâts (10,7% dai vôts) che al rapresente la
minorance turche de Bulgarie, e i ultranazionaliscj di Ataka (7,4%
dai vôts). I risultâts no permetin nissune maiorance di guvier
stabile. Une des ipotesis su la taule e je chê di un guvier di
minorance formât dai socialiscj e dal Moviment pai Dirits e pes
Libertâts.
Font:
Balkan Insight, 12/05/13; BBC, 13/05/13


text:
Lenghe greche
La lenghe greghe e je une lenghe indoeuropeane, che si à cjacarât, cun diviersis varietâts, de seconde metât dal II mileni p.d.C. fin al dì di vuê. In passe 3500 agns di storie, il grêc al à cognossût profondis trasformazions, tant che a si puedin disferenceâ trê grandis fasis linguistichis: il grêc antic (dal XIV secul p.d.C. fintremai il V secul d.d.C., il grêc medievâl o bizantin (dal VI secul d.d.C. al XV secul d.d.C.) e il grêc moderni o neogrêc (dal XVI secul in ca); in ognidune di chestis fasis a si son formâts diviers dialets par vie de separazion gjeografiche.
Storie[cambie | modifiche il codiç]
Intal mont elenistic, che al cjapave dentri grancj teritoris di Europe, Asie e Afriche, e jere une vore pandude la "koinè", (che e à par significât "lenghe comun a ducj") metude adun di une messedance di dialets. La coinè e deventà une lenghe internazionâl.
Alfabet[cambie | modifiche il codiç]
I grêcs a no inmanearin il lôr alfabet, ma lu cjaparin sù dai fenicis. Al è fat di vincjecuatri letaris.
Vocabolari[cambie | modifiche il codiç]
Al è une vore ric e precîs. A son diviersis peraulis par jentrâ intai detais a pet di un stes tiermin. Tancj vocabui in altris lenghis a divegnin di lidrîs e tiermins e grêcs.


text:
Kontseilua,
il consei dai organisims sociâi pe lenghe basche, al à presentât
la assemblee europeane de diversitât linguistiche che si davuelzarà
intal Dicembar dal 2016 a Donostia, inte suaze des iniziativis leadis
al ricognossiment de citât basche tant che capitâl europeane de
culture. Ta chê suaze si presentarà un protocol su la avualiance
linguistiche che al sarà svilupât de organizazion basche adun cul
Pen International, cu la Organizazion des nazions e dai popui no
rapresentâts, cun Linguapax, cu la Rêt europeane pe avualiance
linguistiche (ELEN), cul Ciemen e cul Centri european pes cuistions
des minorancis. Il pont di partence par chest document al sarà la
declarazion universâl dai dirits linguistics che e jere stade fate
buine a Barcelone intal 1996.
Font:
Deia,
01/04/15


text:
L’assessôr
regjonâl pe istruzion de Sardegne, Sergio Milia, al à scrit a ducj
i parlamentârs elets inte isule par domandâ che a intervegnin par
modificâ il test di ratifiche de Cjarte europeane des lenghis
regjonâls o minoritariis che al à di jessi esaminât de Cjamare dai
deputâts. Cun di fat, il test cussì cemût che al è al ven judicât
discriminatori tai confronts di ciertis lenghis minorizadis feveladis
dentri dal stât talian. Par esempli, cundut che il sart e il furlan
a sedin lis lenghis minoritariis plui feveladis, – al spieghe il
rapresentant de Regjon Sardegne – intal test de ratifiche a son une
vore penalizadis a front des lenghis bielzà tuteladis di tratâts
internazionâi tant che il todesc dal Sud Tirôl o il francês de
Val di Aoste. A mobilitâsi par che la aministrazion regjonâl e
fasès sintî la sô vôs su chest teme al jere stât massime il
Comitadu pro sa limba sarda.
Font:
Italian Network, 14/06/12


text:
Lets in Ostarie:
SES & barete - contis curtis
di Francesca Gregoricchio
CE LIBRI ISAL?
Un librut di contis curtis, come che al dîs il titul piçul, jessû pe Kappa vu inte golaine La Comugne
, tal Dicembar dal 2011. Dentri si cjate une cariolade di contitus - cuasi 20 - scritis di Francesca Gregoricchio e che a messedin il ses e la ironie. Il libri al à 96 pagjinis e al coste 12euros.
MA CUI ISE LA AUTORE?
Francesca Gregoricchio, nassude a Udin, ma che e à vivût un biel toc a Milan, dulà che e à lavorât tant che gjornaliste par radio e televison e tant che copywriter pe publicitât. Par furlan, a dôs mans cul pari Gianni, è à publicât il libri par frutins Lis storiis di Piçul, la lune e l'aiaron (Kappa vu). Cumò, tornade in Friûl, e lavore tant che editor, ilustradore di libris par fruts e inte promozion di publicazions. E je presinte ancje chi su contecurte, inte pagjine dai contecurtârs.
Vincj contis, dutis diferentis ma dutis golosis, che a cjacarin di ses. Sedi esplicit, sedi dome lumât, il ses al è sì protagonist, ma plui di spes i vêrs personaçs a son la ironie, la stupiditât di om e femine, i difiets e i pecjâts umans. Cuasi simpri sierant cuntune batude, une sorprese o un ribaltament, in ogni conte si conte alc, e alc altri si lasse intindi. Lis contis si lein intun glotâr, cence fermâsi, sedi par che son dutis curtis, sedi par che il lengaç al è sclet e svelt, une vore moderni e cuntune grande abilitât di "savê contâle ben". Efiets colaterâi: ti ven voie di fâ ses, ma ridint.
MA A CUI I PUEDIAL PLASÊ?
A chei che no àn pôre di cjacarà di ses e a chei che le àn. A ducj chei che i plâs fâ une ridade, e che no àn voie di cjapâsi masse sul seri. A chei che i plasin lis contis curtissimis, che a durin ancje dome une batude, magari cuntune scriture ferbinte e clare. Aes feminis, che si sa, tal ses, a son lôr che a puartin la barete. E ai oms che ur plâs il ses, ancje se la barete no la puartin.
E SE O AI VOIE DI CJOILU?


text:
E
je rivade insom la inchieste inviade de comissarie pe lenghe galese
Meri Huws sui servizis linguistics ufierts des bancjis dopo che tai
ultins mês a jerin cressudis lis lamentancis dai clients su la
cuantitât e su la cualitât dai servizis disponibii ancje par galês.
La investigazion e à mostrât che la plui part dai istitûts no veve
ancjemò un plan specific par chest gjenar di servizis. Cun di plui e
segnalave la dibisugne di plui personâl intes filiâls in stât di
fevelâ par galês e di servizis bancjaris su internet ancje ta
cheste lenghe. Sintûts intant di audizions o par mieç di
cuestionaris i rapresentants dai siet istitûts bancjaris plui grues
dal Gales dome in cualchi câs si son declarâts disponibii a miorâ
i lôr servizis par galês, massime par chel che al rivuarde i
servizis ufierts par vie informatiche.
Font:
BBC,
29/04/15


text:
Vuere dai Trente Agns
La vuere dai trente agns e je stade une serie di conflits armâts che a àn fiscât la Europe dal 1618 al 1648. I combatiments si àn fat in principi e soredut intai teritoris de Europe centrâl dal Sacri Roman Imperi Gjermanic, ma a àn cjapât in maniere seguitive la plui part des potencis europeanis, cu lis grandis ecezions di Ingletiere e Russie. Inte seconde part dal periodi di vuere, i combatiments si àn slargjât ancje ae France, ai Paîs Bas, ae Italie setentrionâl e ae Catalogne. Dilunc di chescj trente agns, la vuere e à cambiât in maniere graduâl nature e ogjet: scomençade tant che conflit religjôs fra catolics e protestants, si è trasformade in lote politiche pe egjemonie tra la France e i Asburcs.


text:
Joibe ai 11 Avost, h 21:00
Incuintri cun
Storic da lart, scritōr e docent universitari, presentadōr da la storiche trasmission Passepartout, lade in onde par dīs agns su Rai 3, Philippe Daverio, al č une da lis figuris plui vivarosis e orgjināls tal panorame culturāl talian. Dal 2004, come chal dīs Wikipedia, al ten ogni an une conference estive li dal Agriturisim Ai Colonos, dulą chal jere rivāt par la prime volte par presentā lopare site specific dal Templi Vegjetāl dal artist Giuliano Mauri.
In chest incuintri public il fīl menadōr da la conversazion di Daverio al cjaparą ispirazion tal teme epocāl, chal č tal centri da lis riflessions di Avostanis 2016, da lis sdrumis di profugos e di migrants cha stan rivant a niulis in Europe. Chź che vuź e je daūr a rivā e je dome lultime, par ordin di timp, da la lungje cjadene di migrazions cha ąn segnāt il destin dal Vieri Continent vie pai secui, e salacor e je dome limprin di un avignī di trasformazions profondis e ireversibilis.
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturāl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
CULTURE - LA FABRICHE DAI… LIBRIS. No varès di jessi une cuistion di misuris
«Ah, ma a son contis…».
Si le sint di spes, cheste frase, in librerie. E tal dî cheste frase al è simpri un aiar di delusion, si no cuasi di fastidi, che al puarte, plui di cualchi volte, a tornâ a poiâ il libri su la scansie.
Purtrop al è un fat: la conte, tal marcjât editoriâl in Friûl come in Italie, no vent, e a mancul di no jessi di front a autôrs une vore preseâts o a operazions di fate comerciâl, un libri di contis al ven viodût come alc di evitâ. I parcês a son tancj: la malformazion culturâl dai letôrs, la braùre dai gnûf scritôrs, la oligarchie dai grancj grops editoriâi…
E pûr al baste cjalâsi ator e indaûr: la conte no je dome il pont di partence di un cualsisei scritôr, ma e je ancje un lavôr che al à di jessi perfet, dulà che bisugne vê une idee fuarte e origjinâl e che, come che al diseve Ballard, «e je une sorte di romanç condensât, dulà che il scritôr nol pues imbroiâ».
A chest proposit, al è ancje masse facil tirà fûr il romanç in sîs peraulis di Hemingway, «Vendìn scarpis par frutin. Mai dopradis.», che al mostre cemût che al sedi pussibil rivâ a meti dentri storie e emozions in pocjissimis peraulis.
Di fat, ancje cence fâ riferiment ai solits Poe e Lovecraft, che no son mai rivâts adore a scrivi un romanç ae altece des lôr contis, a ‘nd è une vore di altris autôr che nus àn lassât une leterature maraveose propit sot cheste forme. No cjacarìn dome di Carver, che in vite sô nol à mai frontât il romanç, ma ancje di autôrs di fonde come Borges, Checov, Hawthorne, Pirandello e v.i., o Calvino, che al à fat une vore, intai siei studis su lis flabis e cun dute la sô opare, par nobilitâ il gjenar leterari curt. Par lui, che come miôr curte al indicave chê dal sudamerecan Monterroso, «t», la conte e jere il materiâl di fonde par scrivi un bon romanç.
E pûr la veretât e je facile e al bastarès viodi conte e romanç come ce che a son in realtât: dôs formis leteraris diferentis, cun dignitât compagne e complementâr.
E inte leterature furlane?
Se si cjale al fat che il premi Sant Simon al à gjavade dal bant di chest an la pussibilitât di inviâ racueltis di contis, si podarès pensâ che e ledi daûr a cheste tindince. Di une altre bande, però, al va dit che une lenghe minorizade e cence alfabetizazion e fâs di sigûr plui fadie a produzi romançs, mentri che lis contis a son un travuart plui facil. Di fat, la produzion atuâl furlane e sburte cence dubi vier lis contis, e ancje i romançs no son mai masse luncs.
Al ven cuasi di pensâ, tignût cont di dut chest, che ancje il disfavôr pes contis al sedi un nemì in plui di frontâ, pe leterature furlane.
Raffaele Serafini


text:
Dal diari di Simon di 5°A
Codroip, al prin di otubar dal 2014
O sin stâts al parc des risultivis, o vin sintût ľaghe che e côr, odôr di aghe dolce, odôr di camomile, umiditât.
O vin viodût chescj colôrs: la aghe verde e maron parcé che e riflet il colôr dai arbui, lis fueis verdis, arancions, marons e zâlis.
Dal diari di Riccardo di 5°A
In estât o soi lât al parc des risultivis cu la scuele.
La aghe cristaline dal flum a ere frescje e nete, i arbui si rifletevin ta l'aghe.
A erin trois cuviarts di fueis zalis e arancions.
Dal diari di Eme di 5°A
Codroip, al prin di Otubar dal 2014.
A sintivin il rumôr dal aiar, lis bufulis, l'aiar in mieç da lis fueis e i uciei.
L'aghe a è trasparente, verde parcé che a son lis alghis par sot, maron parcè che al è il teren sul font, zale parcè che al è il rifles dal soreli.
A vin cjatât ancje un sghirat.
Dal diari di Emanuele di 5°B
Codroip al prim di otubar dal 2014
Miercus passât no o sin stâts al parc dalis risultivis
Al ere bielissim. Apene che a sin rivâts o vin vidût doi sghirats.
Si sin distirâts e a vin cjalât la aghe che a à tancj colôrs.
Un mio compagn al è colât dentri dal flum .
Prime di tornâo vin fat une tape a un sfuei di aghe.
Cheste avventure tal parc des risultivis a je stade bielone.


text:
Scozie: SNP prin partît tal Parlament, ma cence maiorance
Il Scottish National Party, cui siei 47 deputâts, al è deventât il prin partît intal Parlament scozês. Cundut achel, il partît nazionalist scozês – che al veve metût come prin pont dal so program la volontât di imbastî dentri dal 2010 un referendum pe indipendence de Scozie dal Ream Unît – nol à i numars par meti in pîts un guvier di maiorance. Di fat, par fâlu, i coventaressin almancul 65 parlamentârs. Par cheste reson, tes zornadis subite daspò dal vôt, la dirigjence dal SNP e à provât a stazâ la pussibilitât di meti sù une coalizion di guvier. Scartade daurman la pussibilitât di strenzi acuardis cui conservadôrs e cui laburiscj, si à provât a bati la strade dai Liberâi Democratics e dai Verts. I prins – che a àn vût elets 16 deputâts, ven a dî un in mancul de legjislature stade – a àn refudât cualsisei ipotesi di coalizion, almancul che il SNP nol rinuncii al so progjet di referendum pe indipendence: rinuncie che i nazionaliscj no son disponibii a fâ. Cui Verts, invezit, si à cjatât fûr un acuardi, no si tratarà di une vere coalizion di guvier, ma dome di une cooperazion esterne. In ogni câs, dal moment che i Verts a àn dome 2 deputâts intal Parlament di Holyrood, si è ancjemò lontans di une maiorance assolude. La strade plui probabile, a chest pont e je chê di un guvier di minorance vuidât dal leader dal SNP, Alex Salmond, che si cjatarà a vê di cjatâ fûr, su ogni proviodiment, une divierse maiorance. Il prin apontament impuartant, cumò, al è chel dai 16 di Mai pe elezion dal prin ministri, po al sarà timp fin ai 31 dal mês par cjatâ un acuardi. Se cul prin di Jugn nol sarà stât elet nissun prin ministri, si varà di tornâ al vôt ai prins di Avost.
Fasìn cumò un pas indaûr, par viodi plui in detai i risultâts des votazions dai 3 di Mai. Prin di dut si à di dî che lis elezions pal Parlament scozês a son stadis segnadis di grues problemis che a àn puartât a invalidâ sù par jù 140 mil schedis. A creâ problemis e je stade la introduzion di un gnûf sisteme par votâ e de confusion leade ae zonte des schedis pes aministrativis a chês pal Parlament. Cheste situazion, tra l’altri, e à puartât i laburiscj a contestâ la vitorie par a pene 48 vôts dal candidât nazionalist inte circoscrizion di Cunninghame North. Se il ricors al ves di puartâ a assegnâ il puest al candidât laburist, il Labour al tornarès a vê la maiorance relative tal Parlament scozês. Il SNP al à otignût 47 deputâts, ven a dî 20 in plui des elezions dal 2003, dimostrant di jessi il grant vincidôrs des elezions, ma i Laburiscj a àn 46 parlamentârs, juste un in mancul dai nazionaliscj e cuatri in mancul de legjislature stade. I Conservadôrs a àn 17 deputâts e i Liberâi Democratics 16, dutis e dôs chestis fuarcis a àn vût un parlamentâr in mancul rispiet al 2003. Tal front dai partîts a pro de indipendence scozese, i Verts a àn elet dome 2 deputâts, ven a stâi cinc in mancul des elezions stadis; invezit, il Scottish Socialist Party, penalizât des crevaduris internis che a àn puartât ae jessude dal leader storic dal moviment, Tommy Sheridan, si son cjatâts a pierdi ducj i 6 deputâts che a vevin.
Gales: Labour cence maiorance, indenant i nazionaliscj
Mancul ingredeade, invezit, la situazion che e je jessude des elezions pe Assemblee Nazionâl Galese, che si àn davueltis simpri ai 3 di Mai. Ancje in Gales i laburiscj a àn pierdût teren, cun 4 deputâts e cuasi il 7% di vôts in mancul rispiet ae legjislature stade. Cundut achel, cui lôr 26 elets, a restin il prin partît dal Gales ancje se a àn bisugne di almancul altris 5 deputâts par podê fâ stât su la maiorance assolude. Par chest la dirigjence laburiste e je cumò impegnade a stazâ lis disponibilitâts a meti sù une coalizion di guvier. Il partît che al à vût il risultât miôr ta chestis elezions al è il Plaid Cymru, ven a dî il partît nazionalist galês, che al à vuadagnât 3 deputâts e si cjate a jessi il secont partît in Gales cui siei 15 elets. Daûr dai nazionaliscj galês si placin i conservadôrs cun 12 deputâts, un in plui de legjislature stade. I liberâi democratics a conservin, invezit, i 6 deputâts che za a vevin. A completâ il cuadri al è po un elet indipendent. Escludude la pussibilitât di un acuardi di guvier cui conservadôrs, i laburiscj a son cumò daûr a viodi se si pues meti sù une coalizion cui Liberâi Democratics o, in alternative, cui nazionaliscj galês. I prins, che pûr di altris bandis a àn za formât des aleancis di guvier cui laburiscj, si cjatin a frontâ il marum di une part dai deputâts e de base che no je masse cjalde par cheste ipotesi. La dirigjence dal Plaid Cymru e dîs che la uniche strade par meti in pîts une coalizion e je chê di un acuardi di program clâr e condividût. E, si à di dî, che tra i doi partîts lis diferencis a son avonde marcadis. Par finî, al è di zontâ che pe prime volte inte Assemblee galese al jentre un deputât imigrât, si trate di Mohammad Asghar, al è di divignince pakistane e al è stât elet tes filis dal Plaid Cymru, a dimostrazion des capacitâts dal nazionalisim galês di jessi fuarce di integrazion e no di esclusion.
Irlande dal Nord: inviât il gnûf Guvier compartecipât
In Irlande dal Nord, si è insediât il gnûf Guvier compartecipât che al met adun i rapresentants dai partîts unioniscj e chei dal moviment republican e nazionalist irlandês. Daspò di cinc agns di guvier diret di Londre, ai 8 di Mai e à mot i siei prins pas la gnove aministrazion autonome. Pe storiche ocasion si son cjatâts intal cjistiel di Stormond, sede de assemblee nordirlandese, il prin ministri britanic Tony Blair e chel irlandês Bertie Ahern, ma ancje rapresentants politics rivâts di dut il mont. Daspò dal zurament, là che i ministris republicans a àn doprât ducj il gaelic, si àn vûts i discors uficiâi tignûts dal gnûf prin ministri nordirlandês, Ian Paisley, il leader storic dal Democratic Unionist Party, ven a dî la ale plui dure dal unionisim, e il so vice, Martin McGuinness, personaç di prin plan dal Sinn Féin e ex comandant dal IRA. “O crôt che la Irlande dal Nord e sedi rivade a di un timp di pâs, un timp là che a paronâ nol sarà plui l’odi” al à dite Paisley. “O savìn che no sarà une strade facile chê che o vin cjapât, plene di curvis e di volts come che e je, ma e je la strade che o vin sielzût e che e à la poie de grande maiorance de nestre int” al à zontât McGuinness. Dopo di lôr a son intervignûts Blair e Ahern. Par ducj al è clâr che no si trate di un compit sempliç e che no si puedin scancelâ dibot trente agns di conflit armât e cetancj di plui di discriminazion e opression, ma si trate in ogni câs di un pas indenant che si scugne cjalâ cun sperance.
Paîs Basc: centenârs di listis proibidis
La campagne eletorâl pes elezions comunâls e provinciâls intal Paîs Basc spagnûl e je condizionade a fuart de ilegalizazion e e incrès inmò di plui i dubis su lis garanziis democratichis intal stât spagnûl, za saltâts fûr de metude fûr leç di Batasuna, il partît di riferiment de çampe indipendentiste basche. Cun di fat il Tribunâl costituzionâl spagnûl al à decidût di anulâ dutis lis candidaturis e dutis lis 246 listis presentadis dal moviment “Abertzale Sozialistak”. La gnove formazion politiche, che si veve podude presentâ in graciis di une poie popolâr di passe 83 mil firmis, – une des plui altis mai vudis intal Paîs Basc par sostignî la partecipazion eletorâl di un partît – e je stade considerade des autoritâts spagnolis come un tentatîf di presentâ, sot di un non diviers, la ilegalizade Batasuna. Dut câs, se azions compagnis si lis veve za viodudis cuintri di dutis chês listis consideradis une riproposizion di Batasuna, cundut de tregue di ETA in vore e de propueste di soluzion pacifiche dal conflit fate indenant dal moviment de çampe indipendentiste basche, cui socialiscj di Zapatero al podê si à vût cûr di lâ inmò plui innà di chel che si veve viodût cu la diestre al podê. Cun di fat, a son stadis proibidis ancje 133 listis dal partît politic legâl “Acción Nacionalista Vasca”. Pe avocadure di stât che e à inviât il procediment e pal Tribunâl che lu à fat bon, ta chestis listis a saressin stâts dentri ancje dai candidâts che a vevin vût leams cun Batasuna. La reson che e veve puartât a meti fûr leç chest partît e jere leade al fat che nol veve mai condanât in maniere esplicite la ativitât dal moviment armât basc ETA, ma chest no si pues dal sigûr imputâlu a ANV che e à fintremai metût il refût de violence intal sô statût. Aromai baste che intune liste eletorâl e sedi dentri ancje dome une persone che in passât e à vût rapuarts cun Batasuna – ven a dî un partît politic, no dal sigûr une organizazion armade – par riscjâ di jessi proibide. No dome si trate di un principi che nol à nuie a ce spartî cu la democrazie, ma al vierç la strade a di un efiet moltiplicadôr, dal moment che ducj chei candidâts che – ancje se no àn mai vût a ce fâ cun Batasuna – a son dentri tune liste proibide, un doman, se si tornassin a candidâ, a podaressin puartâ a anulâ ancje la liste là che a son dentri. La stesse magjistrature, che par rivâ a di un tant e à zirât e voltât la legjislazion come che i leve miôr, e à ametût che si trate di un procès judiziari “inedit”. Une maniere elegante par dî che in nissun stât che si proclame democratic si veve mai viodût un alc dal gjenar. Cun di plui, par procurâsi il materiâl doprât par anulâ chestis listis, la polizie e à controlât no dome la storie politiche, ma ancje i contats di passe 11.700 candidâts. Ven a dî che plui di 11.700 citadins bascs a son stâts schedâts dome pes lôr ideis politichis.
Paîs Catalans: campagne pal dirit di referendum
Inte zornade di Sant Jordi, ven a dî Sant Zorç patron de Catalogne, e je scomençade une racuelte di firmis par domandâ il dirit dai Parlaments dai Paîs Catalans a inviâ dai referendums: podê che, in dì di vuê, al è tes mans des autoritâts centrâls. Daûr di cheste campagne a son dôs organizazions di racuelte, ven a dî la “Plataforma pel dret de decidir” e la “Plataforma Sobirania i Progrés”, che a lôr si son po zontadis cetantis altris organizazions catalanis. A son centenârs i ponts di racuelte des firmis metûts sù par sostignî cheste campagne.


text:
Intai Comuns che si cjatin intal teritori là che e vîf une comunitât minorizade ricognossude, i membris dai Conseis comunâi (ma il stes al vâl par chei des Comunitâts di mont, des Provinciis e des Regjons) a àn il dirit di doprâ intant de lôr ativitât la lenghe de lôr comunitât. A dîlu al è l'articul 7 de leç statâl 482/99.
Il principi al è un vore clâr, ma la sô aplicazion e à cjatât no pôcs pidiments. Il câs che i à capitât a Bruno Colledani, conseîr comunâl di Spilimberc, al è avonde significatîf. Tal prin coment o cjatais ce che nus à scrit e che nus somee impuartant che ancje voaltris o vedis ocasion di lei.


text:
A son siet i candidâts dal Friûl – VJ in corse pes elezions europeanis che a àn dât la lôr adesion ai ponts programatics fats indenant dal Comitât 482. Chest il cuadri che al è vignût fûr dal incuintri di vuê di buinore a Udin. A aderî a son stâts i candidâts: Igor Kocijančič (Lista Comunista e Anticapitalista), che al à partecipât al incuintri ancje par cont dai coleghis di liste Maria Pia Covre e Sergio Minutillo; Boris Pahor (Slovenska Skupnost / Union Slovene che e cor cu la SVP sudtirolese), che al è stât rapresentât dal conseîr regjonâl Igor Gabrovec; Debora Serracchiani (PD) che, impegnade inaltrò, e à aderît cuntun document che o cjatais achì; Gian Luigi Gigli (UDC), ancje lui cuntune adesion scrite e motivade che o podês lei achì; e Valeria Grillo (L’Autonomia), che e à puartât la sô adesion di persone a pene finît l’incuintri.
Altris candidâts a àn declarât la lôr poie aes bataiis a pro des lenghis minorizadis, ma cence dâ ancjemò une adesion formâl. Si fevele di: Igor Komel (Sinistra e Libertà), Luigi Ferone (L’Autonomia – Pensionati), e Maddalena Spagnolo (LN). Nissune rispueste, invezit, di chei altris candidâts…
Se cualchidun al à di rapresentâ il Friûl – VJ in Europe, o sperìn che al sedi un tra i candidâts a pro de bataie pai dirits linguistics.
Altris detais su la iniziative sul sît dal comitât.
Altris detais su la iniziative sul sît dal comitât.


text:
Cun lis spalis che al à e la muse che al tire, ancje i cjans di vuardie e àn pôre di lui e par chest, lui al cjate lavôr subite come vuardian.
L'ultin puest a lu veve cjatât in tal deposit di Tarcint di une gnove dite di Udin.
Daspó di lui, e an zontât un contabil, parcé che cualchidun al scuen ben calcolâ il salari dal vuardian, no?
Po par controlâ il lavôr dal contabil e dal vuardiàn e an zontât ancje un diretôr... E cussí a jerin in trê.
Lui al lavorave 12 oris in dì e siet dîs su siet. Lôr, forsit 2 oris par setemane, une ore par omp cuant che lui, dôs voltis par setemane, al si fermave plui adore par lâ al club. Il diretôr al podeve ben dî ce che al voleve e il contabil contâ ce che i plaseve, ma lui, al club a nol mancjave.
Fuart come un cjaval, gnogno come un vidiel, ma gjentîl come un cjan batût, a son agns che al va al club di Aikido.
Cinc mês indaûr, a lu vevin obleât a combati cuintri une gnove zovine. Lui i veve cjapât il braç, al veve misurât la canole cui voi e al veve dite che al veve pôre di jê. Ducj si jerin metûts a ridi parcé che la canole di jê a no jere plui spesse dal poleâr di lui ma par finî, chei dal club, a jerin rivâts a maridâju e, secont jê, a vevin vivût une conte di mil e une gnot fin la setemane passade cuant che, nissun nol sa parcé, lui, le à butade fûr di cjase.
Alore, i amîs dal club e an clamât so fradi.
Ce jerial sucedût?
Cun la crisi in cors, la dite di Udin e veve fat savê che a scuignive riduzi il personâl e cui vevial licenziât? Lui!
E lui al si jere metût a ridi come un mat. Lui, il Carnera, a nol coventave plui. Par custodî ce?
Tant che il contabil al conte e il diretôr al riconte ce covential a fâ un vuardian? Chest, propit lu faseve ridi, sì, parcé che cheste volte al veve une scuse par lâ a incjocâsi e cussí, come ogni sîs mês, al jere partît di bar in bar, di tai in tai, e di gnot in gnot, fin cuant che so fradi a lu cjatarà cence bêçs e lu puartarà tal ospedâl par tornâ a metilu in pîts.
Al club a sperin dome che a no duri plui di doi mês come la ultime volte.
Ma se al cole in sbornie, al vul dî che par bevi, al ven sù dut ce che al à in cjase e che al spint vie dut ce che al à in bande.
Le sô zovine femine, laureade in psicologjie e crodeve di jessi rivade a tignîlu fer, ma nancje lis sôs bielis canolis i vevin impedît di partî e se al é partît in sbornie ridint, cuissà cuant che al torne!
Puar Carnera, cuissà ce ridi!
di Jaio Furlanâr
Conte n. 58


text:
Tal curtîl dai Pontons dopo la prime vuere grande a jerin a stâ cuatri fameis, chê di Cico, chê di Bidin, chê di Fresc e che di Poltane.
Ducj a vevin la vacjute, cualchi cjamput e un stric di tiere par ort dongje il sacrosant gjalinâr.
Poltane nol veve nie, nancje pantianis a cori pes busis de puarte o sul solâr; ogni tant cualchidune e rivave in esplorazion ta panarie par dopo tornâ di dulà che e jere rivade plui magre e scuintiade di prime, cence contâ il risi di passâ jê par prodot alimentâr.
Poltane al veve imparât e po mantignût il vizi dal fum di militâr, ma jessint al vert al cumbinave cun cjarte di calendari che siôr Sisto ustîr i procurave man man che al disniçave i dîs.
In chest sfueut al rodolave la scusse masanade de vît di bacò tirade a bersò fûr puarte di cjase; nol jere paragon cul sigar toscan fumât sot naie, ma come che al dîs la detule, cuant che no je une gjaline bolide a ven buine ancje une çore.
Dentri dal gjalinâr di Cico lis gjalinis a cjantavin di spes a visâ dal ûf poiât, senochè a Poltane i passe pal cjâf di robâ i ûfs par cjoli spagnolets…
Si invie cussì te brute intenzion, scuindint il robât tra cjâf e cjapiel, ma stâ di fat che Cico lu suspiete de cjative azion… “Strani chel fum, strani l’odôr, plui strani poltane che al fume di siôr...”
Cussì scuviert l’ingjan al spiete il lari a un pas obleât, i da une manade disore il cjapiel fasint di chei ûfs un licôr di fertaie.
Dai cjavêi a la barbe fin ancje sul cuel cuvierzint la muse al puest da fressorie!
Cence savêlu cico e poltane, l’invenzion dal shampo la firmavin ta storie.
di Luciano Marinig iw3 qrc


text:
La lenghe ufiziâl l'è l'ucrain, ma soredut taes regjions orientâls ed in Crimee a si fevele tancj il rus (tae Republiche di Crimee insiemit al Tartar di Crimee al è uficial).
L'11 di març 2014 la Crimee e la citât autonome di Sebastopoli, dilung dae atual vuere civil in Ucraine, si son declarâs indipendents e par il futur an dìt che si learàn con la Russie.
Il 7 di avrîl 2014 anche l'Oblast' di Donec'k al à declarât l'indipendence dae Ucraine seguitivementri a un referendum, e pôcs dì dopo il president dae Republiche Popolar di Donetsk Pavel Gubarev al à nunçât le future anesion ae Russie.


text:
lunes, 16 de mayo de 2011
I dits da la none
Puare none. E veve passade tante miserie a Bertiûl, il paisut dulà che viveve, che no podeve comprasi nuie che no fos stade une necessitât. Rivade a Buenos Aires, dulà che ancje li no jere tante bondance, però si stave un pôc miôr.
E veve simpri te sachete dal grumâl, platade cualchi robe dolce. A i pareve di fâ pecjât se mangjave alc difûr dal past. Alore par justificâ e diseve une volte che veve la bocje sute; une altre volte che veve la bocje mare, o la lenghe sporcje, o che veve di comedâsi il stomi.
Tantis detulis da la none mi compagnin dì par dì, cumò che o soi viele ancje jo.
----------------------------------
Los dichos de mi abuela
Pobre abuela: Había pasado tanta miseria en Bertiolo, el pueblito adonde vivía, que no podía comprarse nada que no fuera una necesidad. Al llegar a Buenos Aires, donde también aquí no abundaban las cosas, pero eso si, se estaba algo mejor.
Tenia siempre en el bolsillo del delantal escondido alguna cosa dulce. Le parecía que estaba pecando si comía algo afuera de las comidas. Entonces para justificar decía una vez que tenia la boca seca, otra vez que tenia la boca amarga, o la lengua sucia, o que tenia que acomodarse el estomago.
Tantos dichos de mi abuela me acompañan todos los días ahora que también yo soy mayor .
-----------------
Colaboracion de Alice Rivoldini, alumna del "Taller de furlan" de la Sociedad Friulana de Buenos Aires.
...
miércoles, 4 de mayo de 2011
Vincul di famee
A odein in tune tal maniere ae agne Angustie, che a profitin parfin des feriis par fâjal savè. A penis che la famee e partîs pes vacancis viers diferents ponts turistics, ai scomencin a rivai un diluvi di cartulinis postâls a colôrs e ancje in blanc e neri par mancjance di altris, però dutis cence ecezions a son cuviertis di insults.
ººº
A rivin di Rosari, di Sant Dree di Giles, di Chivilcoy e di Chacabuco, cinc o sîs voltis al dì i puestins ai consegnin la pueste di malevoie, la gnagne Angustie e je feliç e contente.
Je no jes mai di cjase sô, i plâs sentâsi tal curtîl, passant lis zornadis e riceviint lis cartulinis postâls, apaiade e contente.
ººº
Lis cartulinis a disin: “Mandi cragnose, che un folc ti trai, Gustâf”."Une spudade,tô gnece Bepina”. “Che il gjat ti pissi sui malvons,cussì si suin, tô sûr”. E cussì di file e, di ducj i colôrs..
La Agne Angustie e jeve adore par ricevi i puestins dantjur la buine man. E lei lis cartulinis amirânt lis fotografiis e tornânt a lei i saluts.
ººº
Di gnot e tire fûr l’album dai ricuarts, colocantlis cun tante cure, di maniere che si puedi viodi la panoramiche ma ancje lis firmis.
- Puars agnui, cetantis cartulinis che mi mandin - e pense la gnagne Angustie,
- Cheste cu la vacjute, cheste cu la glesie, ca il lât Traful, ca il ram des rosis - cjalantlis une ad une cun tenarece e impirant une gusiele in ogni cartuline, nol sedi che si pierdin, ancje se, e chest bisugne dilu, la gusiele le pontave simpri su lis firmis, dome je e saveve parcè.
ºººº
Julio Cortázar, scritôr Argjentin tai gjenars dal fantastic, de metafisiche e dal misteri. Lis sôs contis no simpri a àn une linearitât temporâl, però i personaçs a esprimin simpri une profonde psicologjie.
La traduzion al furlan e je di Galliano De Agostini
ºººº
viernes, 15 de abril de 2011
La puarte
"A Carlo, che daspò di cheste storie, bielzà in plene democrazie, al tornà in preson, acusât dal delit di sei periodist."
----
----
Intun cjasot di robis vecjis, par pure casualitât, Carlo Fasano al cjatà la puarte de cele dulà che al jere stât presonîr. Dulinvie la ditature militâr Uruguayane, lui al veve passât sîs agns fevelant cuntun surisin e cun chê puarte de cele numar 282. Il surisin al leve e al tornave cuant che al voleve, ma la puarte e jere simpri li. Carlo le cognosseve miôr che la palme de so man. Apene che le à viodude, al à ricognossût i tais che lui al veve fat cuntune sedon e lis maglis, lis vecjis maglis dal len, che a jerin lis mapis dai paîs indulà che lui al veve viazât tal cors di ogni zornade di preson.
----
Che puarte e dutis lis puartis di chês altris celis a son finidis tal cjasot, che lis veve compradis, cuant che la preson e je deventade un “shopping center”. Il centri di detenzion al è passât a sei un centri di consum, za non veve presonîrs, ma ben vistîts di Armani, profums di Dior e videos Panasonic.
----
Cuant che Carlo al à scuviert la so puarte, lui al decidè di comprâle, Però lis puartis des celis a jerin deventadis di mode a Punta del Este, il paron de buteghe al domandave presis impussibii. Carlo al discutè sul valôr fin in font e cun l’aiut di amîs, al à podût paiâle. Vint bisugne di plui di un musculôs par traspuartâ chê masse di len e fier, inespugnabil ai agns e aes fuidis. Le puartarin fin ae cjase di Carlo tun puest clamât “Cuchilla Pereyra”.
----
Alì si cjate cumò la puarte. E je blocade su la cime di une culine e contornade cun tant vert e di face al soreli.
Ogni dì a buinore la sô lus le lumine, su la puarte al è un cartel che al dîs: Al è proibît sierâle.
------
La à scrite Eduardo Galeano, periodist e scritôr Uruguayan.
La traduzion e je di Galliano De Agostini.
------
martes, 5 de abril de 2011
La lune
O pensi che ognidun di nô, cuant che la sere al cjale il cîl, al vedi osservât la lune e la sô luminositât, fantasticânt su di je, su di chel che plate di inmagant,e chel che nus lasse intindi cun lis sôs liendis misteriosis.
Tal cors dai agns fasint lis propris esperiencis, l’om si è inacuart che i moviments costants de lune e dal soreli a condizionavin la nature, i oms e i animâi cun intervai regolârs, tant di rivâ a capî il sucès o mancul di une racuelte o altri.
Dopo che mont al è mont, i contadins a san cemût che la lune e po influî su lis plantis, (e san ben cuant che àn di cuinçâ o mancul) sul fasi i cjavei, su lis aghis causant mareis e ancje facilitânt lis nassitis. Ancje se no esist evidence sientifiche che confermi chestis credincis.
I ciclis lunârs a àn diferentis fasis:
- Lune gnove o lune nere.
- Zovin di lune: lune che cres - prin cuart.
- Lune plene: lune iluminade dal dut.
- Vecjo di lune: lune che cale - ultin cuart.
La lune e jere fondamentâl tal setôr agricul, no si alçave fuee prin di scrutinâle par ben. Al jere di rigôr fâ in lune plene: il seâ i cjamps e i prâts, rispietant cheste fase, si garantive al fen di mantignî la sô fragrance, che leve oltri il mês di Mai; tal fâ lens tai boscs, cussì la plante no tratignive l’aghe al’interni dal tronc, favorint la combustion.
Il stravasâ dal vin tes cantinis al avignive tes zornadis cence aiar, par che no si inasprìs e nol restàs turbit. Se si lu voleve otignîlu becantin, si lu travasave tal prin cuart di zovin di lune.
Vuê i timps a son cambiats, si dispon di gnovis tecnologjiis, che cul passâ dal timp a àn cjapât il puest des antighis usancis, cun dut achel, lis tieris di grande vocazion agricule e vegnin ancjemò tignudis in considerazion, issint usancis che a àn cjapât pît in tante int, che ancjemò a vivin in contat cu la nature, puartant indevant il so ritmi.
---------------------------------------------
Ancje in cheste ocasión al à colaborât Giuseppe Miconi un gno amì.
-------
Suscribirse a: Entradas (Atom)


text:
Berlin
Berlin e je la citât plui grande e la capitâl de Gjermanie. E je une des trê citât-stât de federazion todescje.
Tabele dai contignûts
Gjeografie[cambie | modifiche il codiç]
La citât e je logade su lis rivis dal flum Sprea, tal nord-est de Gjermanie; il sô teritori al è dal dut circondât dal stât dal Brandeburc.
Aministrazion[cambie | modifiche il codiç]
Il sindic de citât (Regierender Bürgermeister, "Sindic rezidôr"), la zonte (Senat) e il consei dal comun (Abgeordnetenhaus, "Cjamare dai deputâts") a son i organs di aministrazion de citât e ancje chei dal Land. Il sindic al è in chest mût ancje il president dai ministris, la zonte comunâl e je ancje il Guvier e il consei comunâl al è ancje Parlament.
Storie[cambie | modifiche il codiç]
Berlin e fo fondade atôr dal 1200: te origjin a jerin dôs citâts difarentis, Berlin e Cölln, che a forin unificadis tal 1307. Al dì di vuê nol è restât tant de urbanistiche e architeture dai secui passâts, soredut par vie des savoltaments de storie todescje tal XX secul.
Daspò di jessi stade la residence dai re di Prussie, Berlin e fo proclamade tal 1871 la capitâl dal Imperi Gjermanic, condizion che e fo mantignude ancje tal timp de Republiche di Weimar e sot dal regjim nazist: propite par vie di cheste impuartance politiche e sociâl e fo stade une des citâts plui bombardadis vie par la seconde vuere mondiâl.
Ae fin da la vuere, la citât e fo dividude in doi tocs: la bande est e deventà la capitâl de Republiche Democratiche Todescje, mintri che la capitâl de Republiche Federâl Todescje e fo spostade a Bonn. Vie par la Vuere Frede, Berlin Ovest e fo une isole di ocident in là de coltrine di fier. La separazion de citât e deventà plui visibil cuant che, il 14 di Avost dal 1961, il guvier de Gjermanie Est a scomençà a fâ su il mûr di Berlin. Daspò de cjadude dal mûr tal 1989 e cu la riunificazion, Berlin e je tornade a jessi la capitâl de Gjermanie unide.
Traspuarts e infrastruturis[cambie | modifiche il codiç]
Te ricostruzion seguide ae ultime vuere mondiâl e je stade dade particolâr impuartance ae viabilitât e al traspuart public: difat, al dispiet de sôs dimensions di metropoli, il trafic nol è mai congjestionât, ancje par vie de rêt di traspuart public soterani e di superficie une vore svilupât. Chest i cinc diviersis veicui di traspuart public che si cjatin a Berlin:
- U-Bahn: metropolitane soteranie
- S-Bahn: metropolitane di superficie
- Tram: clamâts Straßenbahn, cuntune rêt ae avanguardie, svilupade soredut te zone Est
- Autobus: a davuelzin soredut il servizi di smistament tai cuartîrs periferics
- Traghets: di ûs purementri turistic
Viôt ancje[cambie | modifiche il codiç]
Leams[cambie | modifiche il codiç]
- (todesc) (inglês) Sît ufiziâl de citât


text:
"S" di Sandri, ah no... "Esse di Raviei"
Tal numar 13 de riviste Tiere Furlane, direte dal amì Christian Romanin e coordenade dal grant espert Enos Costantin, al è un biel articul cun ricete che al insegne cemût fâ i batecui, o essis di Raviei. Let, fats e mangjâts! A son vignûts bogns e delicâts: la ricete e je pardabon buine e ben descrite, ma o ai il suspiet che par che a vegnin propit cemût che a son chei che si comprin si vedi di meti un pôc di plui di spongje... une buine scuse par provâ e tornâ a fâ une altre butade.


text:
31 maggio 2013
Ort bagnât...
ps: ve ca lis previsions.
08 maggio 2013
Profum di basili
Ma a part ciertis divagazion, ancje tal gno ort di terace nol podeve mancjâ il basili.
Cheste plantute verde e profumade si pues traplantâle, spostantle di un vâs plui piçul a chel plui grant. Al è miôr metilu in zone di mieze ombrene e se si pues, dongje dai pomodoros cussì ju jude a tignî fresc il teren e ju pare dai pedoi. Cun di plui al varès di tignî lontanis ancje lis moscjis.
Lu vevi pastanât ancje l'an passât ma nol à rivât a passâ l'unvier parcè che al patìs il fret.
Jo lu dopri par fâ il "pestât furlan", version nostrane dal origjinâl gjenovês: al puest dai pignûi o met nolis e al puest dal formadi di piore o parmesan, o dopri formadi Montâs vecjo nostran. E par conservâlu, invezit di tignîlu tun vasut sot vueli, lu met vie tes vascutis de glace cussì cuant che mi covente un tic par une porzion di pastesute o tiri fûr dal glaçarot dome un cubut. Provait.
Ps: al è impuartant tirâ vie lis rosutis par ordin che a vegnin fûr in maniere che la plante e continue a menâ e a fâ fueis invezit che lâ in semence.
Cheste plantute verde e profumade si pues traplantâle, spostantle di un vâs plui piçul a chel plui grant. Al è miôr metilu in zone di mieze ombrene e se si pues, dongje dai pomodoros cussì ju jude a tignî fresc il teren e ju pare dai pedoi. Cun di plui al varès di tignî lontanis ancje lis moscjis.
Lu vevi pastanât ancje l'an passât ma nol à rivât a passâ l'unvier parcè che al patìs il fret.
Jo lu dopri par fâ il "pestât furlan", version nostrane dal origjinâl gjenovês: al puest dai pignûi o met nolis e al puest dal formadi di piore o parmesan, o dopri formadi Montâs vecjo nostran. E par conservâlu, invezit di tignîlu tun vasut sot vueli, lu met vie tes vascutis de glace cussì cuant che mi covente un tic par une porzion di pastesute o tiri fûr dal glaçarot dome un cubut. Provait.
Ps: al è impuartant tirâ vie lis rosutis par ordin che a vegnin fûr in maniere che la plante e continue a menâ e a fâ fueis invezit che lâ in semence.
06 maggio 2013
Lis plantis di pomodoro
E po ben: almancul vuê no si à scugnût bagnâ. Tignìn cont de aghe pai mês cjalts (se mai a vessin di decidi di rivâ…). Ma cualchi lavorut lu ai fat distès te mê “aziende agricule” urbane. Prin di dut une raclade ai pomodoros, e za che o jeri i varès dade une raclade ancje a chel lofio di cjan che al vuache par ogni monade… Sì, cun cheste bestie o soi “unpolitically correct” parcè che se e je vere che il “cjan al è il miôr amì dal om”, nol à però di lamentâsi se al 745m “bau bau” (di bant!) ancje S.Francesc al sarès deventât il piês nemì dal cjan!
Tornant ai pomodoros: un tocut di spali par leâju a la bachetute e il zûc al è fat. Cjalant lis fotos o varês viodût za la disposizion, ma mi somee just specificâ cualchi robute propit a la cemût meti jù li splantis di pomodoros.
Par traplantâlis tal vâs grant si podarès fâlu fin a Jugn e cuntun tic di spazi in plui si podarès meti plui plantutis (une ogni 30 cm) e magari ancje plui filis (a distance di 60 cm une di chê altre).
A pene pastanade la plante, o ai bagnât par ben in maniere di judâle a cjapâ. O vevi pensât di meti ‘ndi dôs par vâs, ma o ai preferît abinâ une di pomodoros e une di basili parcè che al jude a tignî umide la tiere e al ten lontan i pedoi dal pomodoro.
Dopo raclade, e viodût che mi someave avonde in salût, o ai sraridis lis menadis da pît de plante in maniere di dâur plui fuarce a chês altris. In 2 dîs za si viodin lis primis rosutis e un pâr di pomodoruts verts e piçui. Ah, no us ai dit ce cualitât che o ai cjolte: si clame "piccadilly" ("une vore produtîf, rustic e resistent" al è scrit su la etichete): mi àn dit che une plante e fâs sui 8 kg par stagjon... starìn a viodi.
Tornant ai pomodoros: un tocut di spali par leâju a la bachetute e il zûc al è fat. Cjalant lis fotos o varês viodût za la disposizion, ma mi somee just specificâ cualchi robute propit a la cemût meti jù li splantis di pomodoros.
Par traplantâlis tal vâs grant si podarès fâlu fin a Jugn e cuntun tic di spazi in plui si podarès meti plui plantutis (une ogni 30 cm) e magari ancje plui filis (a distance di 60 cm une di chê altre).
A pene pastanade la plante, o ai bagnât par ben in maniere di judâle a cjapâ. O vevi pensât di meti ‘ndi dôs par vâs, ma o ai preferît abinâ une di pomodoros e une di basili parcè che al jude a tignî umide la tiere e al ten lontan i pedoi dal pomodoro.
Dopo raclade, e viodût che mi someave avonde in salût, o ai sraridis lis menadis da pît de plante in maniere di dâur plui fuarce a chês altris. In 2 dîs za si viodin lis primis rosutis e un pâr di pomodoruts verts e piçui. Ah, no us ai dit ce cualitât che o ai cjolte: si clame "piccadilly" ("une vore produtîf, rustic e resistent" al è scrit su la etichete): mi àn dit che une plante e fâs sui 8 kg par stagjon... starìn a viodi.
04 maggio 2013
Di une campagne a chê altre
Un politic navigât une volte mi à dit che la campagne e scomence la dì dopo des elezions (par preparâ chês de riconferme...). Ancje se cheste volte mi è lade strucje, o ai volût tignî bon distès il consei chi parsore e se propit no fevelìn de stesse campagne, mi soi butât sul agricul di terace. Ve ca ce che o ai cumbinât cun pomodoros, basili, freulis e une plante di frambue... tal mieç al è ancje un Ibiscus, che al fâs dome rosis.: ve ca cualchi fotografie.
Us segnali la tignude dal "contadin": maiute made by Friulpoint e scarpet cjargnel handmade in Paulâr!
Bon, cumò o voi a bagnâ: us tignarai inzornâts.
Iscriviti a: Post (Atom)


text:
La
setime edizion des Zornadis Martín Sarmiento e je stade la ocasion
par fâ il pont su la situazion de minorance di lenghe galiziane che
e vîf inte comunitât di Castilie e León.
Si trate di une popolazion di diviers miârs di
personis che e vîf intes regjons dal Bierzo
e de Sanabria là che, in gracie di un
acuardi cu la comunitât autonome de Galizie,
i fruts a àn la pussibilitât di studiâ il e par galizian.
In dì di vuê a son passe un miâr i
arlêfs des scuelis primariis e secondariis che
a gjoldin di cheste pussibilitât. L’insegnament
dal e par galizian al è disponibil in 14 centris scolastics infantîi
e primaris, in 3 istitûts secondariis e intal liceu
linguistic di Ponferrada. L’acuardi sul
insegnament jenfri Castilie e León e
Galizie al è stât sotscrit intal 2001 e po infuartît intal 2006.
Dongje di insegnâ la lenghe, intes scuelis cjapadis dentri dal
acuardi il galizian al è ancje doprât in forme curicolâr par
insegnâ un altri pâr di materiis. Par miorâ la cognossince de
lenghe e de culture de Galizie a son po previodudis ancje ativitâts
complementârs che a cjapin dentri ancje visitis di studi inte
comunitât autonome.
Font:
Xunta de Galicia,
09/03/15


text:
Cemût ise nassude la sorie?
E je nassude metint adun lis ideis dai fruts di cuinte A,B,C che a àn butât ju un progjet. Chest al è un esempli di progjet pal film. Lavôr di Matteo e Jessica di 5°C.
La storie e nas sul blog.
Viôt chi:
La storie
Un frut, di sorenon “Spache dut”, al à un sac di zugatui, libris e vistîts.
Si stufe di dut e al romp lis robis.
Il frut si è stufât di un so zugatul, un gjalut di len dut colorât di ros e zâl.
Il frut al sta par butâ vie il gjalut tal bidon (al è il diaul che i dîs “Butilu vie!!”)
cuant che, dut intun moment, al ven l'agnul Agnulute e i dîs:
- No sta butâlu vie! Baratilu cuntune altre robe ta la zornade dal barat!-
E rive la zornade dal barat. Ducj i fruts a scuele a baratin lis lôr robis.
Il frut invezit al va daûr da la vôs dal diaul e al bute vie il gjalut.
L'agnul, di non Agnulute, al viôt il gjalut tal bidon.
L'agnul nol capìs parcè che il gjalut al è cussì avilît.
Al decît di dai vite.
Il gjalut al vierç i voi.
L'agnul al viôt il gjalut avilît e i dîs:
- Âstu un probleme? Parcè sêstu avilît? -
e il gjalut al rispuint:
- Parcè che il mio paron al à dite che no i coventi. Puedistu judâmi?-
Al agnul i fâs dûl il gjalut e cussì lu tire fûr dal bidon e i promet di puartâlu intun puest al sigûr.
L'agnul al puarte il gjal là dal frut e lu tapone tal armâr.
Ogni matine a buinore il gjal si met a cjantâ:
- Chichirichi al ven il dì! -
Il gjalut al cjante cussì fuart che nissun al rive a durmî.
Il paîs, stuf dal cjant dal gjal, al proteste.
Il frut al cîr il gjalut.
Il frut al cjate il gjalut intun cjanton e si inacuarç che il gjalut al è vîf e i dîs: ….....
e il gjalut al rispuint: “Parcè che tu mi âs rimplaçât!”
Il frut al capìs subit il so erôr e cussì, par dâ une gnove vite al so zugatul, lu puarte intal gjalinâr di so nono.
Il gjal al fâs amicizie cun dutis lis gjalinis.
Une dì il frut al va a scuele e al puarte cun se il gjalut.
Ta l'ore da la mense il frut al met in bande il sô plat parcè che no i plâs mai nuie.
Tante robe di mangjâ a reste su lis taulis.
Tante robe di mangjâ a ven butade ta lis scovacis.
La verdure e tocs di pomis vanzadis a vegnin butâts dai fruts ta la compostiere.
I vanzums a cjapin vite par opare dal diaul che ju fâs deventâ triscj.
Une narance a dîs:
- Jei, jo o vuei jessi mangjade, no vuei stâ in te “compostiere”!-
E une carote a comente:
- E je vere! Ancje jo no ai voie di stâ chi!-
Planc planc lis carotis a vegnin fûr e a jentrin in mense.
Il diaul al dîs ai vanzums di svindicâsi metint dut in disordin. Lôr a disin di sì.
In chel moment il gjalut che al veve viodût dut, al domande ai vanzums:
- Parcè sêso cussì malcontents e rabiôs?
I vanzums a spieghin il parcè:
- I fruts no nus àn mangjâts e nus àn butâts vie!
Il gjalut ju capìs e ur dîs:
- Vignît cun me là da lis gjalinis. Lôr us mangjaran vulintîr!!!
No si puedin fa ripresis in mense par vie de privacy. Alore o fasarìn un lavôr similâr durant la merinde de ricreazion.
Senegjature
Coro: - Al cjante il gjal, al criche il dì. (Vilote furlane)
Spachedut inte sô cjamare. Musiche a dut volum.
Mame: - Spachedut, ven chi!
Spachedut: - Mame, comprimi un altri zugatul! (al tocje il gjalut)
Mame: - No, tu 'nd âs za avonde!
Spachedut (cul gjalut in man): - Ce podio fâ di te, gjalut dut rot?
Diaul: - Butilu vie! Butilu vie! Eiv ulitub!
Agnul: - No stâ butâlu vie! Baratilu cuntun altri frut ta la zornade dal barat!
A scuele. Zornade dal barat.
Frut: - E je rivade la zornade dal barat... ma no sai se scambiâ il gjalut o lâ daûr dal consei dal diaul!
Frut (butant vie il gjalut): - Ce aio di fâ di chê robe chi? Mi soi stufât!
Fruts che a baratin.
L'agnul al cjate il gjalut.
Agnul: - Cemût mai sêstu ta lis scovacis? Cumò ti doi vite! Vierç i voi! (Môf lis alis!) Cjante!
Gjalut: - Chichirichi!
Agnul (al viôt che il gjalut al è avilît): - Âstu un problem? Parcè sêstu avilît?
Gjalut: - Parcè che il mio paron al à dite che no i coventi! Puedistu judâmi?
Agnul (puartant il gjalut te cjamare dal frut): - Ti puarti intun puest sigûr! Fiditi di me! Taponiti intal cjanton!
Il gjalut te cjamare.
Gjalut: - Chichirichi! chichirichi!
Vôs: - Al criche il dì! Al criche il dì! (vilote furlane)
Pais a matine. Int rabiose.
Int (vosant): - Vonde! Finissile! Il cjant ledôs dal gjal! Ti slambre il sium dulà che tu ti paris! Il gjal al tae il scûr! Il gjal plume braurose! (poesie di Maria Forte)
Frut (cirint il gjalut inte cjamare): - Dulà sêstu, dulà sêstu, gjalut me?
(dopo un moment): Uei! Finalmentri ti ai cjatât!
Frut (jentrant intun gjalinâr): - Mi displâs par chel che ti ai fat! Ti darai une gnove vite! Ti puarti tal gjalinâr di mê none! (dopo un moment) Doman ti puarti a scuele cun me!
Pe strade.
Fruts 1 e 2 (lant a scuele): - Spietinus, Spachedut!
Frut: - Jei! Sêso rivâts?
Frut 1: - Sì!
Frut: - Cemût vaie?
Frut 2: - Ben, ben!
Scuele. Ricreazion.
Frute (metint in bande un toc di pan): - O vuei lis patatinis!
Un frut (al muart un miluç e subit lu met ju): - Vonde, o voi a zuiâ!
Une altre frute (al pare in bande il zei des pomis): - No mi plasin lis pomis!
Curtîl. Dongje de compostiere.
Frute (butant lis pomis vanzadis e disniçadis inte compostiere): - Ce pesant il bidon!
Frute: -
Diaul: - Cjapait vite, scarts schifôs! Cjapaaaaaiiiit viiiiiiteeeeee!
Vôs di triscj
Miluç: - No vuei lâ frait a chi!
Mandarin: - Nancje jo!
Ducj: - Nancje jo!
Lis pomis a vegnin fûr de compostiere.
Diaul: - Muardeit e disturbait i fruts e lis frutis che us àn butât chi!
Gjalut a lis pomis: - Fermaitsi! Ce vêso di fâ?
Il naranç (vôs di trist): - O vin di fâ la rivoluzion!
Dutis lis pomis (vôs di tristis): - La rivoluzion!
Il gjalut: - Parcè?
Il naranç (vôs di trist): - I fruts nus butin vie! Vonde straçarie!
Dutis lis pomis (vôs di tristis): - Vonde! Vonde! Vonde straçarie!
Gjalut: - Vignît cun me! Us meni là da lis gjalinis!
Fûr dal gjalinâr.
Ducj i vanzums di pomis (rivant li da lis gjalinis): - Jeeee!!!
Gjaline (devant dal gjal): - Graciis, graciis, di vênus puartât i vanzums da la mense, nestri amì!
Frut (mangjant un piruç sentât su la puarte dal gjalinâr): - Ce bon piruç mio dolç inculurît! (poesie dal 1300)
frute: - Ce bon, miluç mio dolç!
Frute: - Ce bon, naranç mio dolç!
frutis: - Ce bon, mandarin mio dolç!
Coro: - Piruç mio dolç inculurît cuant jo ti viôt dut stoi ardît!


text:
Dopo
dal bloc de ratifiche de Cjarte europeane des lenghis regjonâls o
minoritariis de bande dal Senât francês e de boçadure in Parlament
de propueste di leç su lis lenghis minorizadis fate indenant dal
deputât Paul Molac, e je ancjemò une volte la Bretagne a mobilitâsi
par otignî une normative che e infuartissi la presince des lenghis
minorizadis te scuele, tai media e tai spazis publics. Une setantine
di organizazion bretonis si son dadis adun par sburtâ une gnove
iniziative legjislative a nivel statâl a pro des lenghis minorizadis
e a àn contatât i deputâts bretons par che si cjapin sù chest
impegn. Trê elets socialiscj si son fats indenant e dopo di un prin
incuintri cui coletîfs bretons a àn otignût un spazi tal calendari
dai lavôrs parlamentârs par presentâ la propueste che e je cumò
daûr a jessi limade ancje cul contribût di altris deputâts.
Font:
Le Telegramme,
30/05/16


text:
dimecres, de juliol 18, 2007
Uff... finût
Vuê ultin esam par cumò. Intun cjalt infernâl, o ai fat l'orâl. O vevi 22 tal scrit, dôs domandis (dimostrazions scritis) la prime perfete, la seconde mi mancjave l'ultin pas, ma instès decente. Risultât: 21. Cheste universitât e je propi un schifo, un tutor, tutôr, deficient, o cemût che lu vuelin clamâ, che ti da un vôt cussì, a voli. Po ben, aromai no mi free nuie, anzi mi à salvât l'estât chest esam. ancje la medie e pues lâ par sô cont, soi straconon. îr o ai regjistrât ricercje operative, altri esam di miarde, un 18, cul professôr che nus à fat spietâ un ore. Po mi dîs: mi dispiace di averle rovinato la media. No comment. Se o ai timp une di chestis zornadis o fasi une biele liste di ducj i esams, cemût che a son lâts, pro memoria futura. Mah. cumò fin a sabide, chill out in bologna, dopo relax in Friûl. Se no ves fisiche di fâ o sarès za laureât. Ma vuê o ai scuviert che laureâmi mi fâs pôre. Parcè? Parcè che no je finude. Dopo o scugni scomençâ la specialistiche. Jo o volarès cjapâmi un pôc di pause, lâ un pâr di mês ator, tipo a Londre, se no ca mi ven l'esauriment nervôs. Ma apene o ai acenât alc ai mei finanziadôrs :p ... za mi àn dit che o ai voie di piardi un an di bant. Che o ai di scomençâ subit. che o ai di provâ. che X a scomençât subit... che Y si sta laureant. Ma io soi strac. Cuasi cuasi o speri di ritardâ la lauree il plui possibil. Il limit massim al è Març: se mi laurei a Març, no podaran migo dimi di scomençâ subit? Boh boh boh super dubis. Îr di sere un bon azado cui argjentins, pecjât che no podevi rilassami masse che vuê o vevi l'esam. prest a tornaran ancje lôr a cjase. Cuissà ce che al vignarà. Un mandi ai blogarins che an comentât cumò ju zonti ca in bande
Etichetis: Argjentine, esams, futûr, seradis, universitât
dimarts, de juliol 03, 2007
The land of perdition
Sì, o ai vude cheste impression la setemane pasade, o soi lât pe prime volte a Nova Gorica (Gurize gnove :-D) tal casinò. Juste par dâ un cuc, viodi cemût che al è... e al è come tal titul, plen di int (jere miercus, vie pe setemane, no dut plen ma parcè che il puest al è grant, ma la int a jere) e nuie, la grant part talians, tancj furlans, e ducj a tirâ fûr flichis, come che al dîs me nono. e o feveli di cjartis di 500€, che fin cumò o vevi viodût une o dôs voltis. Lì van vie come nuie. Robis di malâts. Jo tant cognossi cuasi par nuie chei zûcs... ma al jere ancje il manuâl di spiegazion! Ciert che il stât sloven al à di fâ un biel pôc di bêçs... e dut a neancje 30 km di ca di me... Po ben, a jerin sù in Friûl cun L., lu ai puartât un pôc ator, solits puescj, ancje su pes valadis dal Nadison, che a mi mi plasin tantonon, juste par mostrâi che il Friûl nol è dome plane. sin lâts fin a Savogne, biei puescj torni a dîlu. si sin divertûts, sin lâts ancje a Grau, soi rivât a brusâmi la muse cun dôs oris di soreli...Intant o ai cjapât 26 in lab di inzegnerie dal software, bon, ancje se no son chei esams che mi preocupin, ma chei no informatics. Doman o ai tornâ a fâ ricercje operative, po fisiche... ce balis. sperin ben. Par fortune al è un cjalt sopuartabil, un tic di aiarut, si tire indevant.
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
O ai viodût un coment di Giulia... graziis! a la fin lu torni a dî, chest blog al è come un diari lassât viert su la taule par cui che al passe e al vûl fermâsi... nuialtri.
A son ancje tornâts i argjentins... a son fuarts... o ai scugnût prestâ un pâr di barghessis, parcè che lis sôs lis à dismenteadis a... Tel Aviv :D... mah, doman di sere dopo dal esam, relax relax
Etichetis: Argjentine, Friûl, seradis, universitât
Subscriure's a: Missatges (Atom)


text:
##M##
Storia_di_jan_e_da_s__famea
Maria, Rina Da Bruna, Velina: storie da famea “Jan”. Un destin segnât
dal fûc: chel che a furnivin al turibul da gleisia, chel che al scjaldave la
int prima di lâ a Messa. Ma encje chel che ur à brusât la cjase. E che tal
1959, in Francia, al à copât Toni.
Una cjasa vierta par ducj
Jo pensi che ognun di nou al veibi un debit di riconossinça a famea di “Jan”, par chel
che a à simpri fat pa nostra gleisia e pa disponibilitât viers la nosta int: las sôs puartas as
erin simpri viertas a ducj. Si po ben dî che a è vivuda tal passât intal ombra dal tor, no
doma parcè che a era vizina a gleisia, ma a è stada simpri presint di fat, a ogni necessitât,
sia pa l’andament, che soredut pal fûc. A lu san ben chei fruts che a lavin a rispuindi
Messa: aì di Jan, par dutas las funzions da l’an, seti stât d’estât che d’invier, a erin
simpri prontas las boras par meti tal turibul che a dopravin pa l’incens. Cuant che a
sunava la paria, prin di tacâ funzion, la mularia a toleva la “copa dal fûc” e a lava aì di
Jan a toli las boras che a vevin di jessi zà biel imbastidas. Chest imprest al era una specie
di cjaçute di fier cun tun mani lunc, fat a rampin, che al si podeva encje distacâsi. A
puartavin las boras devûr da l’altâr tal cjanton su un trei-pîs di fier fat a concja, dulà che
poiavin la copa, doi trei a vevin l’incaric di soflâlas par tegjilas vivas, zontant ogni tant
cualchi tocut di cjarvon. S’a jodevin che si distudavin a tacavin il mani e tal mieç dal
curidôr davûr da l’altâr, cjal fassevin zirâ (come cu las cidulinas, prin di tirâles), svuelts
svulets, par che cu l’aria tornassin las boras bielas rossas. Una volta Albano, che al era
zà grandut: cui pîs ben plantâts al si è metût a zirâ chest fûc. Cu la foga no aial tocjât sul
sofit, e ju dutas las boras ju pa schena? Tita da Vira par spacâjas ju di corsa, a ja sa fatas
lâ incjemò plui ju. Tu pos crodi: al à començât a saltâ come un zocul, cainant dal mâl,
par no podei vosâ, intant chei aitis si spreçavin dal ridi. A erin dolôrs s’a lassavin distudâ
las boras. A vevin dongja una bancjuta par sentâsi e - a dî la veretât - a fassevin encja un
pouc di commedia, che il preidi ai no ju podeva jodi, fint che al vegniva il moment di
doprâ las boras, par metilas tal turibul. Il çoç “Jan”
Ma anin par ordin, il çoc che al dà origjinas a chesta famea a ven fûr da un cert Floriano,
det “Jan” (da chi il soranom da famea) e da sô femina Maria, che ai disevin la “Bruna”.
Ai stavin ta vecja cjasa “Soratet”, in plaça. E dopo che a è stada brusada dal fûc, i doi
fradis a son lâts a finîla a Placias, ta “Busa di valiselles”, e laju di Tunina di Jan (dulà
che a è la Cristina). Jacum duncja - il pari di Rina, par chest lu clamavin Jan - al era
vigjût dopo in ju ta cjasa da femina Tunina, parcè che da bande di jei no erin restâts
mascjos. Da lôr union son nassûts sis fîs, vâl a dî cuatri feminas (una muarta piçula) e
doi mascjos: Maria, Toni, Pieri, Rina e Velina.
La biada Tunina a è muarta tal 1918, Jan a un ciert pont al è lât cun doi fîs in Argjentina,
ma noi àn vût fortuna. Nissun dai trei. Da cjasa, a àn scugnût fâ dongja il dispendi dal
viaç e mandâial par che al tornas. Pieri no si sa inora di vuei ce fin che al à fat, e Toni
dopo un bon pous di agns che al era rivât so pari, al è tornât a cjase encje lui. A si
impensa incjemò mê mari cunt che a è passada Rina da Bruna (a veva cjapât il soranom
da nona), cul zei su pa schena, e à clamât: «Vava Luzia Menia, saveiso che a riva gno
pari? Voi in scuintri!». E Vava: «Spieta ch’i dîs a fruta, ch’à leti cun tei a judâcj a puartâ
il fagot».
A son rivadas fint da pît dal Moscjart, cuant che lu àn jodût da lontan, Rina berlant a è
coruda a braçâlu, vaint e bussantlu. A veva cussì dismenteât ce tant che a vevin tribulât a
causa da sô lontanança. Las fias a lu àn tignût simpri come un deit da madurî. Maria
Maria, che a era la plui granda dopo che la mari a era muarta, si veva tolet l’impegno par
mandâ indevant la famea, a veva apena 16 agns e 7 Velina, la plui piçula. Il pari simpri
lontan par lavôr, jei par cjasa a faseva da om e da femina simpri tant lavorât, par cjamps
e prâts, però ai vanzava encje il timp par judâ in gleisia e dâ una man a Teu, a scovâ,
netâ, furnî di rosas e soradut sunâ, specialmenti i campanons; aì si che a voleva fuarça!
Cetantas voltas - se no era svuelta a tegnî las cuardas par fermâ la cjampana - ai son
ladas las mans su pa busâ dulà che a scoreva la cuarda? Ce gratadas e ce salts par
fermâla ! E dopo naturalemnetri il fûc par dâ las boras a gleisia. Fint che a si è maridada,
la sô vita a è stada famea e gleisia. Teu al veva tant a grât di chest aiût, che cuant che si è
maridada ai veva fat una biela poesia, che las fias incjemò s’impensin. Intant Rina e
Velina apena che a àn podût a son ladas a sarvî a Milan, ma dopo maridada Maria, Rina
a è tornada par stâ jei dongja dal pari, viodi da cjasa e dal rest. Velina dopo a è lada a
servî in Svuizzara. Rina da Bruna
Rina da Bruna, un personagjo che cui che al à cognossût no s’al podarà mai plui
dismenteâ! Intant no si è mai maridada: a diseva jei, par via che a veva di podei viodi di
sô pari. Di prin inpat a cji sameava scontrosa, rabecosa, ma a era doma una scuarcia,
parcè che a veva una umanitât granda e disponibilitât a tegji la puarta vierta par ducj:
cussì râr al dì di vuei che dopo di jei no ai plui cjatât. Tai voi, ai incjemò cemût che a era
la sô cjasa: a faseva un cjanton ta entrada, a era una bancjuta dongja dal puarton, ch’a
era di len masiç, cul saltel, un scjalin di piera, par entrâ tal curidôr, una granda scjalona
di len avonda ripida e là che a finiva si viodeva il mûr da freit, di clap da smaltâ encja un
pouc infumulît, di sora no sai, sot la scjala a erin las bruscjas par impiâ il fûc e las lastras
a bas, a çampa entrant un scjalinut di len e la puarta cul veri tal mieç sora, par miezas
stanza a bas lastras e dopo un pouc, alçât, il plancum, tal mieç da pareit, il spolert di
madon piturât di ros scûr, che al è incjemò. A bas da puarta, a dret da puarta dal spolert,
un cuadratut di banda inclaudât par che no brusas il plancum: i ristiçs cha a colavin
cuant che a si faceva fûc, che coma chi disevi, al ardeva simpri. Sora a erin a rustî biei
miluçs, chei dal melâr che al è incjemò tal ort, da dâ a mularia che a vigniva. E la
“napoletana” dal cafè (forsi di vuardi o di misela), simpri sora, se a vigniva cualchidun.
Ogni tant a veva i cuadretuts di zucar che i mandava Velina da Suizzara: a nus dava
encja a nou fruts, cualchi cuadretut da zupâ. Di ca dal spolert a era la bancja, e un
balconut ch’al dava ta cjasata (dulà che una volta si faseva il fûc a bas e dopo si meteva
a fumâ la cjarn di purcit: chesta a veva la funzion di liniera e dispensa. A çampa inveza,
al era il bancjon, cul paion dulà che al poneva simpri Jan, jo mal impensi vecjon, che al
cjicava, cu la maça, no sai trops agns che al podeva vei, sai doma che al è muart dal 62,
raramenti al jesseve di cjase, si sentava su la bancjuta di fûr e al lava fintremai insom da
cort di Grivôr, poiât sul murut a cjalâsi ator. Una cjasa vierta a ducj
Premurôsa Rina cun so pari, noi lassava mancjâ nua, simpri ubidient, pazient encje se mi
pâr ch’a nol ves avût mai tanta gracia. Dopo al era il balconut che al dava su la cort, una
tauluta, dôs cjadreas, la granula dulà che as erin picjadas las selas da l’aga, la cridinça e
una vetrinuta a mûr dongja la puarta, cui veris flodrâts di fotografias. Dongja di cjasa a
era la stala, la cort di devant e l’ort, po un cjamp dongjia cjasa.
La puarta di Rina encje dopo che a era restada bessola a era simpri vierta a ducj, no
doma par continuâ la tradizion dal fûc, ma chei plui lontans che a vignivin in Gleisia,
magari adoruta, intant che a spietavin a lavin a scjaldâsi aì di Rina e sa si veva bisugna
dal necesari, di Rina, ogni scusa era buina parcè ch’a vulintîr a meteva a disposizion dut
ce ch’a veva. Encja i siei conseis, a era una buina confident: par ogni ocasion a veva il
so detacul. Cuant ca pasava in place e a mi jodeva sul balcon da cjamara a mi diceva:
«La donna di sestino fa il letto di buon mattino, quella così così lo fa a mezzodì, la
donna mezza matta lo fa quando va a metter giù la culatta». E la sô presa! No mancjava
mai ta sô sacheta dal grimâl: ch’a ves cjatât cui ch’a voleva e magari cent voltas in dì, jei
a cji ufriva simpri la presa, encja chê a voleva dividi e guai a rifiutâ, a s’a l’veva par mâl.
«Tolila – a cji diseva – ch’a cji svueida fûr». Dopo a no si finiva ati di stranudâ fin as
agrimas. E ti diceva: «Diu ti judi in Paradîs cuant che tu vorâs cent agns», dopo a tirava
fûr il sô fazolet di nâs, grant a cuadrets scurs, par soflasi, e sot sot a riduzava. A faseva encja punturas
A fâ punturas Rina la clamavin ducj e par riconossinça si lava a vora o a fâi un sarvisi.
Pal mâl a era la prima a preocupâsi, jei che di mâi an veva vûts tancj, operazions no sai
cetantas, il sagloç che par agns a l’à tormentada e cussì via. No pierdeva mai una
funzion e nou frutas (specialmentri jo ch’a no mi è mai mancjada la lenga) di chês
tiradas di cjavei o rabecadas, in gleisia, se no stavin cuietas! Salvo dopo cuant ch’a
cjatava las maris, cjalcjâ la dosa, cussì dopo las cjapavin encja da lôr. Rina in gleisia a
era il nostri “spauracchio”. Ce scriuladas ch’a ficjava cuant ch’a jodeva i nuviçs ch’a
rivavin in gleisia par maridâsi, m’impensi encja da l’augûr ch’a dava se a jodeva a
puartâ un frutut a batiâ: “Cji auguri che chel frut ch’al entra da pagan, dopo jessint, ch’al
resti simpri un bon cristian”. Encja don Tarcisio a si impensa ch’a contava agna Luzia
ch’al à propit imparât a cjaminâ aì di Rina, si è molât cu las manutas dretas par devant
par tignîsi in ecuilibri e al’è lât a finîla propi su pa puarta dal spolert, ca scotava. Al veva
spieliçât dutas las manutas.
Una volta cualche femina a veva fat proposta di lâ via pal dì (cuant che i lavôrs lu
permetevin) a dî rosari in gleisia, a don Carlo noi garbava trop di lassâ la gleisie vierta,
cussì Rina a si è sproferida: «vignît da me». A veva operaris a fâ lavoruts in cjasa. In tun
moment, chei, lant ch’ai stavin lavoravin, a àn sintût a preâ “Ave Maria gratia plena…”.
Scoltant a àn det: «Joi ai prein rosari, cuissà cu ch’al è muart cumò achì”. A vevin cjapat
un spali!
Toni dopo l’aventura da l’ Argjentina al è lât a lavorâ in Francia e aì al’è restât fin ch’al
è muart, al era dal 1959. Tal cuartîr dulà ch’ai erin logjâts i operaris, d’un bot al sclopa
un incendio e a cjapa fûc cualchi baraca. Toni di gran cûr, ch’al era tai paragjos, cun
grant coragjo a si è butât denti tas flamas par lâ a sveâ i siei compagns, a nd’à salvâts no
sai cetancj. Ma tal ultim viaç, ai è colada la baraca plena di fûc ju par lui, e cussì al è
restât sot, brusât.
Chest fûc, “croce e delizia” di chesta fame, a al è propi stât simpri tal lôr destin. Velina a torne
Velina inveza dal ’76, finalmenti rivada l’ora da pension, a è tornada a cjasa sô, dopo
una vita sot paron (vin zà vût mût di contâ da sô disponibilitât a judâ chei paisans ch’a à
incuintrat atôr pal mont). Dapardut dulà ch’a è stada, a si è fata onôr, tant ch’a la
consideravin una di famea. Encja jei a ricambiava e a cjacarava simpri dai siei parons
cun riconoscinçe e afezion. Cuasi dut ce ch’a cjapava di paia, lu mandava a cjasa, si
tegniva doma il stret necesari (cualche volta nencja chel). Sparagnina, si privava magari
par sé, ma no voleva fâ mancjâ nua a cjasa. Cui sudôrs a vevin fata regolâ la cjasa propit
a puntin, smaltada, rimodernada; insoma, voltada come un cjalcin. A erin las dôs sûrs
finalmenti riconzuntas a gjoldisi la vecjaia fasintsi compagnia e sostegnintsi l’una cun
chê ata. No stavin lo stes dibant: cul zei a legnas, o pa taviela i lavôrs di simpri, devûr da
fuarça, che ormai i agns e la vita fruada ur restava. Finalmentri Velina a era parona
bessola da sô vita, cença ogni moment, scuegnî dî “sîor sì”. Però incjemò una volta no
l’à durât tant a lunc, e Rina l’à lasciada bessola.
Gjoldi la cjasa, il paîs, la sô int, la libertât, ormai nol era compagn cença Rina. Alora a si
è tacada a sôs gnets che bessola no era usada a stâ. Lôr a erin la sô reson di vita, la sô
famea. Ur procurava dut ce ch’a podeva e par sé la vita di simpri. Spes a lava a stecs,
encja cuant che i agns ai tacava a pesâ. Ma una bruta dì il fûc al era incjemò ch’al
spietava. Al era il 1997, cuant che ai à cjapât fûc il cjamin, coma ch’a pos sucedi achì da
nou, al’era viers miesdì, vegnût cualchidun doncje a judâla a distudâ, al sameava dut
finît e cuiet, cuant che viers sera, dut un sclop, una businada e las flamas a àn tacât a
saltâ fûr dal tet; ora che Velina si indacuarzes, il fûc al veva cjapât zà fuarça, dant dongja ducj. Intant ch’ai rivavin i pompîrs, il tet al era dut una flama e cussì cuant che finalmentri a son rivâts a distudâlu, chel al tacava encja a cjapâ la cjasa. Biada Velina, impotent e “shockada”, a à jodût a lâ in fum ducj i siei sums. La gnet Pierina a l’à dopo toleta cun jei. E la cjasa a è stada regolada indevûr coma prin. Intant chesta disgrazia a l’à propit copada, jei a à provât a dâsi coragjo, a reazî, ma ormai las fuarças a erin chês ch’à erin e a nol è lât via trop dopo che encja jei nus à lassâts. Chesta a è la storia da famea di Jan e da Bruna, cemut che m’impensi jo e alc ch’a mi àn contât.
Source: http://gleisiutaclevolana.files.wordpress.com/2009/03/storia_di_jan_e_da_so__famea.pdf
Advance Access Publication 6 October 2004 Original Article Ozone Therapy on Cerebral Blood Flow: A Preliminary Report Bernardino Clavo1,2,7, Luis Catalá3,7, Juan L. Pérez2,4,7, Victor Rodríguez5 and Francisco Robaina2,6,7 Departments of 1Radiation Oncology and 2Research Unit, 3Radiology, 4Medical Physics and 6Chronic Pain Unit,Dr Negrín Hospital, 5La Paterna Medical Center and 7Canary
RIKEN Center for Developmental Biology (CDB) 2-2-3 Minatojima minamimachi, Chuo-ku, Kobe 650-0047, Japan Endoskeletal origins of the turtle carapace July 18, 2013 – Exoskeletons are widely associated with invertebrates, typical y envisioned as the chitinous armor of a beetle or crustacean. But vertebrates have exoskeletal elements too. Our own cranium, which lacks an overlying laye